Polis siasat dakwaan bayi perempuan diabaikan di taska – KPWKM

KUCHING: Dakwaan seorang wanita bahawa bayi perempuannya telah diabaikan di sebuah taska baru-baru ini telah mendapat perhatian pihak Kementerian Pembangunan Wanita, Keluarga dan Masyarakat (KPWKM).

Menteri berkenaan Dato Sri Nancy Shukri berkata, pihaknya mengambil tanggungjawab bagi memastikan pengusaha taska berdaftar mematuhi syarat-syarat di bawah Akta Taska 1984 bagi memudahkan pengesanan sebarang kes yang berlaku di premis mereka.

“Dari semasa ke semasa, kita akan melihat apa yang perlu untuk memperbaiki keadaan di taska-taska. Malah kami sudah mengadakan garis panduan untuk para kakitangan dan kita menguatkan lagi syarat-syarat untuk dipatuhi oleh mereka,” kata beliau pada sidang media selepas menghadiri program Kasih Ramadan KPWKM di salah sebuah hotel di sini, hari ini.

Nancy yang juga Ahli Parlimen Santubong memberitahu, sememangnya pegawai KPWKM mempunyai jadual tertentu untuk mengadakan pemeriksaan terhadap taska yang berdaftar.

Jelasnya lagi, kes diserahkan kepada pihak Polis Diraja Malaysia (PDRM) untuk disiasat dan beliau dimaklumkan bahawa seorang suspek turut ditahan bagi membantu siasatan.

Tegasnya, agak mudah untuk pihak KPWKM mengambil tindakan memandangkan kes berlaku di taska yang berdaftar dengan Jabatan Kebajikan Masyarakat (JKM).

Nancy turut memaklumkan bahawa antara syarat pengoperasian taska adalah mewajibkan pemasangan kamera litar tertutup (CCTV).“Sebab itulah kalau kita memerlukan bukti, CCTV akan menjadi kekuatan dan ia juga perlu berfungsi dengan baik,” ujarnya pada masa sama menunggu tindakan lanjut pihak polis selepas ini.

Beliau mengulas isu tular di media sosial yang mendakwa taska terbabit mengabaikan bayi perempuan berusia setahun sebulan itu tanpa sebarang pengawasan di dalam bilik isolasi dan telah menjadi mangsa gigitan kanak-kanak lain.

Sebelum ini, Ketua Polis Daerah Putrajaya Asisten Komisioner A Asmadi Abdul Aziz memaklumkan kesan gigitan terhadap bayi tersebut juga selari dengan kesan gigitan kanak-kanak seusia dan perkara itu juga disahkan pegawai perubatan selepas mangsa dirujuk ke Hospital Putrajaya untuk rawatan.Kes terhadap taska berdaftar dengan Jabatan Kebajikan Masyarakat (JKM) itu juga juga disiasat mengikut Seksyen 31(1)(a) Akta Kanak-Kanak 2001.

Oleh Azreen Keria

See author's posts


Agong zahir tahniah kepada Pandelela raih emas

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada penerjun negara, Pandelela Rinong atas kejayaan meraih pingat emas dalam acara 10 meter platform individu wanita, pada Kejohanan Piala Dunia Terjun FINA di Jepun, Rabu lepas.

Selain itu, Al-Sultan Abdullah turut menzahirkan rasa sukacita dan bangga atas kejayaan Pandelela meraih pingat emas pertama buat skuad negara di kejohanan itu, sekali gus melakar sejarah baharu buat sukan terjun negara dan mengharumkan nama Malaysia di persada dunia.

“Seri Paduka Baginda menyifatkan pencapaian Pandelela ini sebagai kejayaan yang amat bermakna kepada Malaysia dan juga sebagai suntikan semangat kepada beliau untuk meneruskan buruan pingat di Temasya Sukan Olimpik Tokyo, Julai ini,” menurut kenyataan dimuat naik di Instagram Istana Negara, semalam.

Al-Sultan Abdullah bertitah pencapaian cemerlang penerjun kebangsaan kelahiran Sarawak itu sekali lagi membuktikan bahawa Malaysia mampu melahirkan atlet dan individu yang berkualiti, berkaliber serta bertaraf antarabangsa.

“Ia juga membuktikan bahawa dengan iltizam, semangat perjuangan yang tinggi dan usaha bersungguh-sungguh, rakyat Malaysia mampu bersaing dan berjaya di peringkat dunia,” menurut kenyataan itu.

Selain itu, Al-Sultan Abdullah turut menzahirkan harapan semoga kejayaan dan semangat perjuangan Pandelela turut menjadi sumber inspirasi kepada seluruh rakyat Malaysia, khususnya para atlet di negara ini untuk bekerja keras dan berusaha mencapai kejayaan dalam bidang masing-masing sama ada di dalam negara mahupun di persada antarabangsa.

“Seri Paduka Baginda menzahirkan ucapan selamat maju jaya kepada Pandelela dan mendoakan semoga beliau dilimpahi kejayaan cemerlang berterusan serta sekali lagi memahat sejarah dan mengharumkan nama negara di Temasya Sukan Olimpik Tokyo, Julai ini,” menurut kenyataan itu.

Pandelela, 28, mempamerkan terjunan bertenaga dan meyakinkan untuk mengungguli final yang berlangsung di Pusat Akuatik Tokyo, Jepun dengan mengumpul 355.70 mata selepas melengkapkan tujuh terjunan dan mengatasi penerjun tuan rumah, Matsuri Arai (342.00 mata) dan Caeli McKay dari Kanada (338.55 mata) masing-masing di tempat kedua serta ketiga.

Kejayaan meraih pingat emas itu menjadikan Pandelela satu-satunya atlet yang menyumbang pingat buat pasukan terjun negara yang menggalas cabaran ke Piala Dunia kali ini.

Pandelela, Leong Mun Yee, Wendy Ng Yan Yee, Nur Dhabitah Sabri dan Cheong Jun Hoong bakal menggalas cabaran negara dalam acara terjun di temasya Sukan Olimpik Tokyo yang dijadualkan pada 23 Julai hingga 8 Ogos.

Pada Temasya Sukan Olimpik London 2012, Pandelela meraih pingat gangsa dalam acara yang sama.- Bernama

See author's posts


Tinju: Bukan sekadar ‘Jaguh Kampung’

KUALA LUMPUR: Sudah tiba masa untuk petinju negara keluar dari tanggapan ‘jaguh kampung’ dan membuktikan kemampuan mereka di peringkat lebih tinggi seperti di pentas Sukan Asia, Sukan Komanwel dan tidak mustahil ke Olimpik, kata Timbalan Presiden Persatuan Tinju Malaysia (PTM), Mohd. Iruan Zulkifli.

Malah, beliau berkata, ketetapan yang dibuat oleh Majlis Olimpik Malaysia (MOM) agar menghantar atlet yang mampu menyumbang pingat emas pada Sukan SEA ke-31 di Vietnam, disahut sebagai cabaran untuk PTM mempersiapkan barisan petinju terbaik ke temasya itu tahun depan.

Menurut Mohd Iruan, PTM sedang berusaha membawa jurulatih asing dan memindahkan pusat latihan ke Nilai, Negeri Sembilan yang dilengkapi kemudahan canggih dan moden demi mempersiapkan skuad tinju yang lebih mantap.

“MOM membuat penetapan, hanya atlet yang dapat menyumbang emas sahaja dihantar ke Hanoi. Jadi, atlet tinju kena ambil satu iktibar untuk memberikan prestasi terbaik. Kalau mereka rasa hanya hendak jadi jaguh kampung, ia tidak bermakna.

“Sekarang, mereka kena berlatih bersungguh-sungguh demi menjaga maruah negara, mereka mesti menang emas di Hanoi. PTM dan Majlis Sukan Negara (MSN) juga lebih tegas dari segi penyusunan persediaan atlet dan kontrak,” katanya selepas majlis menandatangani kontrak dan perjumpaan bersama atlet serta jurulatih di MSN Keramat, Jumaat lalu.

Enam petinju diberikan kontrak di bawah Program Podium manakala lima lagi atlet menandatangani kontrak di bawah program pelapis, berkuat kuasa 1 April hingga 31 Disember nanti.

Petinju yang diletakkan di bawah Program Podium adalah Mohd. Fuad Mohd Redzuan bagi kategori 52kg, Muhammad Rasdenal Haikal Fadzli (49kg), Mohd. Akram Rasit (60kg), Halim Izani Suliman (64kg), Mohd. Aswan Che Azmi (69kg), dan Khirakyazlan Azmi (81kg).

Dalam pada itu, Mohd. Iruan menegaskan petinju di bawah kontrak yang tidak berdisiplin serta gagal mempamerkan prestasi konsisten dan komitmen tinggi, berisiko untuk digugurkan dan digantikan dengan petinju lebih baik dari persatuan negeri.

Kejohanan Piala Menteri Besar Perak yang dijangka berlangsung pada Oktober nanti, bakal menjadi ujian pertama buat petinju negara selepas ketiadaan aksi kompetitif berikutan pandemik Covid-19 dan Perintah Kawalan Pergerakan (PKP).

Mengenai pelantikan jurulatih, Mohd. Iruan berkata, PTM dan MSN sedang memilih calon terbaik selepas menyenarai pendek empat calon daripada tiga negara iaitu Kazakhstan, Uzbekistan dan Cuba.

“Mungkin dalam pertengahan Ogos kita dapat menyelesaikan pemilihan, jadi jurulatih itu dapat memulakan tugas pada September. Kita tidak boleh melewatkan pemilihan kerana atlet perlu memulakan persediaan,” katanya. -Bernama

See author's posts


Longgarkan peraturan imigresen untuk doktor swasta

KUCHING: Persatuan Hospital Swasta Malaysia (APHM) merayu peraturan imigresen di negeri ini dilonggarkan bagi membolehkan doktor dari Semenanjung bekerja di hospital swasta.

Presidennya, Datuk Dr Kuljit Singh berkata, ia untuk meningkatkan tahap teknologi tinggi dan menggalakkan penyampaian penjagaan kesihatan termaju di Sarawak yang akan memberi manfaat kepada rakyat negeri ini serta hospital swasta.

“Saya yakin perkara ini boleh dibincangkan dengan lebih lanjut walaupun pada masa ini dilakukan dengan sekatan yang ketat.

“Sudah tiba masanya kita harus bekerjasama secara terbuka sebagai satu pasukan antara penjagaan kesihatan awam dan swasta untuk mengurangkan beban rakyat. Kami telah melakukan dengan cukup baik semasa pandemik dan pasca pandemik,” katanya.

Beliau berkata demikian ketika berucap pada majlis makan malam Rangkaian APHM di sebuah hotel di sini, malam tadi.

Dr Kuljit berkata, pelancongan perubatan di Sarawak akan berkembang pesat dan mungkin akan berada pada tahap lebih tinggi pada tahun-tahun akan datang apabila ibu negara baharu Indonesia berpindah ke Nusantara di Kalimantan Timur, Borneo.

“APHM melihat potensi ini dan akan menjadi penjana pendapatan kepada Sarawak. Saya pasti pelancongan perubatan akan menjadi tumpuan utama.

“Kami berharap sekiranya tiada ‘anak Sarawak’ tersedia untuk jenis pakar tertentu, pakar dari Semenanjung boleh dibenarkan bekerja di pusat perubatan swasta dengan beberapa syarat khas.

“Saya pasti perkara ini boleh dibincangkan untuk melonggarkan lagi (peraturan imigresen) walaupun ia dilakukan pada masa ini tetapi (masih) dengan sekatan yang ketat,” katanya.

Beliau turut merayu kepada Jabatan Kesihatan Negeri Sarawak (JKNS) untuk menyegerakan kelulusan pakar awam untuk berlatih di hospital swasta.

“Tetapi kami faham bahawa penyampaian penjagaan kesihatan awam tidak boleh dikompromi. Jika kami mempunyai lebih ramai pakar awam yang bekerja di swasta dan pakar dari Semenanjung yang terpaksa bekerja dalam penjagaan kesihatan swasta di Sarawak. Kami yakin Sarawak akan menjadi hab untuk rawatan perubatan di Borneo.

“Baru-baru ini saya dimaklumkan pelancong perubatan hanya dibenarkan visa 14 hari dan kami berpendapat bahawa visa 30 hari akan berguna untuk rawatan lengkap. Ini akan mengelakkan kebimbangan yang tidak perlu kepada pelancong perubatan kami apabila kadangkala tempoh 14 hari terlalu singkat.

“Walaupun ia boleh dilanjutkan tetapi ia menyebabkan banyak kesulitan dan tekanan kepada pesakit dan hospital. Kami berharap perkara ini dapat diteliti,” katanya.

See author's posts


Mueller ‘cabar’ Dortmund

THOMAS Mueller berkata Bayern Munich mengalu-alukan cabaran yang dikeluarkan oleh pemain pertahanan Borussia Dortmund, Mats Hummels yang menegaskan mereka mahu menamatkan penguasaan lapan tahun gergasi Bavaria dalam Bundesliga Jerman.

Minggu lalu Bayern dinobatkan sebagai juara Jerman untuk musim kelapan berturut-turut dengan Dortmund disahkan sebagai naib juara Bundesliga bagi musim kedua berturut-turut.

Sabtu lalu, Erling Braut Haaland menjaringkan dua gol dalam kemenangan 2-0 di RB Leipzig sekali gus mengesahkan tempat kedua Dortmund.

Dalam temu ramah selepas perlawanan, Hummels, yang menghabiskan tiga tahun di Bayern sebelum kembali ke Dortmund pada 2019 menegaskan “Kami mahu menamatkan musim depan satu tangga di atas”.

Pemain Bayern, Mueller, 30 yang telah memenangi gelaran Bundesliga sembilan kali sepanjang kariernya berkata, juara Jerman itu gembira mendengar bagaimana mereka dapat mengharapkan satu lagi pertarungan merebut gelaran dengan Dortmund musim depan.

“Sudah tentu. Dortmund memiliki skuad yang dapat membahayakan kami,” kata Mueller kepada majalah Sport Bild.

“Persaingan dalam dua tahun kebelakangan ini boleh dinilai lebih tinggi daripada biasa.

“Saya dapat memahami komen Mats,” tambah Mueller yang berada dalam pasukan Jerman yang sama dengan Hummels yang memenangi gelaran Piala Dunia 2014.

“Di FC Bayern, kami menginginkan pesaing yang berdiri dan berkata: “Hei, kami juga ingin menjadi juara Jerman’.” Katanya lagi.

Dortmund merupakan pasukan terakhir yang menafikan gelaran Bayern yang berjaya mereka lakukan di bawah Jurgen Klopp pada 2011 dan 2012 tetapi sejak itu perisai Bundesliga secara eksklusif pergi ke Munich.

Mueller tidak dapat menahan diri untuk menolak Dortmund yang mana pendahulu Bayern meraih kemenangan 1-0 pada akhir Mei yang membolehkan mereka membuka kelebihan tujuh mata secara efektifnya menentukan perlumbaan mengejar kejuaraan.

“Apa yang membuatnya begitu istimewa, setelah menang 1-0 di Dortmund, adalah kita benar-benar dapat menikmatinya,” tambah Mueller.

Pemain tengah yang telah membuat 529 penampilan untuk kelab sejak penampilan pertamanya pada 2008/09, berharap Bayern meluaskan penguasaan mereka sepanjang baki masanya di Munich.

“Saya hanya boleh bercakap mengenai tiga tahun akan datang. Ini adalah tempoh kontrak saya berlangsung,” tambahnya.

“Saya akan melakukan segala yang mungkin untuk mewujudkannya.

“Saya harus katakan seseorang tidak terlepas perlumbaan mengejar gelaran yang ditandingi dengan sengit,yang dimenangi pada saat-saat terakhir.

“Tetapi saya tidak bertanggungjawab menjadikannya menarik.” – AFP

See author's posts


Lee Yow Chor dilantik pengerusi MPOA

KUALA LUMPUR: Persatuan Minyak Sawit Malaysia (MPOA) telah memilih Datuk Lee Yow Chor sebagai pengerusi baharunya untuk penggal 2020 hingga 2022, menggantikan Datuk Franki Anthony Dass yang akan bersara setelah berkhidmat dari 2016 hingga 2020.

MPOA berkata Lee ialah pengarah urusan dan ketua eksekutif  kumpulan  IOI Corporation Bhd dan merupakan pengerusi Majlis Minyak Sawit Malaysia (MPOC) dari Februari 2009 hingga Mac 2020.

“Pengalamannya yang luas dalam industri sudah pasti akan memberikan persatuan ini rangsangan tambahan dalam menangani isu-isu yang melanda sektor perladangan,” katanya dalam satu kenyataan semalam.

Sementara itu, ketua pegawai eksekutif Hap Seng Plantations Holding Bhd, Au Yong Siew Fah telah dipilih semula sebagai naib pengerusi MPOA.

Ditubuhkan pada 1999, MPOA terdiri daripada 121 syarikat perladangan yang memiliki dan atau menguruskan gabungan 40 peratus atau 1.82 juta hektar kawasan penanaman kelapa sawit di Malaysia, menjadikan ia satu-satunya persatuan terbesar mewakili industri berkenaan dalam negara. – Bernama

See author's posts


Nilai Estetik yang Sering Terbias

Oleh Mohidin Haji Malek

SEBAHAGIAN daripada manusia memiliki kecenderungan untuk berkongsi pengalaman atau menceritakan sesuatu peristiwa yang telah mereka lalui, sama ada secara lisan, mahupun tulisan. Bagi yang memilih pendekatan untuk bercerita secara bersemuka, hal sedemikian memberikan suatu kepuasan, apatah lagi apabila rentetan pengalaman yang disampaikan kepada pendengar atau audiens mendapat respons yang diharap-harapkan. Bagi sesetengah yang lain pula, kaedah atau pendekatan yang diambil adalah secara menintakan peristiwa yang dilalui dalam bentuk tulisan kreatif, sama ada dalam bentuk puisi, cerpen, novelet mahupun novel.

Dalam konteks penceritaan lewat penghasilan karya, genre yang dipilih bergantung pada keselesaan dan kebijaksanaan pengkaryanya dalam melakar jalan cerita menggunakan sulaman kata-kata serta pembentukan struktur ayat-ayat indah yang mampu menarik minat khalayak penatap atau pembacanya. Bagi kalangan yang lebih gemar berkias dan menyulam siratan makna, mereka lebih cenderung untuk memilih genre puisi, khususnya sajak. Persepsi tipikal bahawa sajak bersifat ringkas di samping mencabar keupayaan penulis untuk ‘bereksperimen’ dengan permainan kata-kata, melahirkan keterujaan kebanyakan bakal penulis, khususnya dalam kalangan remaja untuk cuba berjinak-jinak dalam genre ini.

Daripada pemerhatian secara umum, kebanyakan karya yang dihasilkan oleh golongan remaja berkisar sekitar alam percintaan. Walaupun terdapat dalam kalangan mereka yang mengetengahkan isu kemasyarakatan, pendidikan, budaya dan seumpamanya lewat karya mereka, namun, bilangannya amat sedikit. Hal sedemikian merupakan situasi yang lumrah kerana pada peringkat usia sedemikianlah terbukanya pintu kamar percintaan, suatu ruang lingkup yang dipenuhi dengan kegembiraan, kemanisan, keindahan, pun juga kedukaan, kepahitan dan kejelikan. Bukan hanya golongan remaja sahaja yang lazimnya terbuai oleh keasyikan sentuhan cinta. Malah, golongan ‘remaja purba’ dan ‘warga emas’ pun, kadang-kadang mampu hanyut dalam arus percintaan. Situasi sebegini lantas membangkitkan keterujaan untuk menghasilkan sajak secara tiba-tiba, bagi meluahkan apa-apa yang terpendam dan terbuku dalam nubari. Memang tepatlah apa-apa yang diperkatakan oleh Plato, iaitu, “At the touch of love, everyone becomes a poet.” yang terjemahannya adalah “Sentuhan cinta menjadikan semua orang penyajak”.

Namun demikian, untuk menghasilkan sesebuah sajak tidak semudah seperti yang difikirkan. Sajak bukan sekadar luahan pengalaman penulis. Pun bukan sekadar rakaman tentang apa-apa yang dilihat atau dihadapi. Sajak lebih kompleks sifatnya daripada hal yang dinyatakan itu. Sajak harus mengandungi unsur ‘penitipan’ perasaan dan untuk menitip perasaan dalam sesebuah sajak bukan perkara senang. Hal yang sedemikian itu menagih penghayatan serta penjiwaan yang mendalam. Cakupannya bukan sekadar terbatas dalam konteks sisi pandangan mata pandang, akan tetapi menerjah jauh ke lubuk nubari. Keupayaan menitip unsur penjiwaan dalam karya bukan suatu anugerah yang ada pada semua insan. Namun demikian, kemahiran berkenaan mampu dipupuk serta dikuasai. Akan tetapi, pembentukan serta penguasaan kemahiran tersebut memakan tempoh masa yang amat panjang. Jika kita baca dan hayati sajak penulis yang tersohor, apa-apa yang diluahkan lewat sajak mereka menagih penaakulan yang mendalam pembacanya. Untuk memahami apa-apa yang tersirat di sebalik bait-bait yang terjalin, menagih pembacaan yang berulang. Hal yang sedemikian inilah berupa salah satu keunikan genre ini, iaitu nilai estetik yang dicitrakan lewat stail, pemilihan diksi, pengungkapan, keselarasan, dan unsur utama, pemikiran dan falsafah yang tersirat sebalik setiap penceritaan.

Namun demikian, sepanjang penelitian yang dilakukan, aspek keterujaan menghasilkan sesebuah karya sering membiaskan kanta pandang penulis baharu khususnya, tentang aspek-aspek atau komponen-komponen penting seperti dinyatakan di atas yang harus diberikan perhatian dalam arena kepenulisan dan dalam ruang lingkup pembicaraan wadah ini, genre sajak. Walaupun berulang kali diperkatakan pengulas-pengulas dalam wadah sebegini, akan tetapi hal berkenaan seakan-akan terlepas daripada pandangan atau kurang diambil perhatian oleh sebahagian besar daripada kalangan penyumbang karya. Hal yang sebegini berkemungkinan besar disebabkan sama ada pengkarya kurang memahami apa-apa yang diutarakan ataupun inti pati yang dilontarkan pengulas tidak kesampaian. Seandainya hal sedemikian berlaku, hasrat ke arah pembinaan bakat penulis baharu, besar kemungkinan, tidak akan terzahir. Lantas, seboleh-boleh dan semuluk-muluknya giatkan usaha untuk sama ada menggali lebih dalam lagi lombong pengetahuan tentang genre sajak melalui kaedah atau pendekatan menelaah bahan bacaan yang bersesuaian mahupun mengikuti bengkel-bengkel penulisan yang dianjurkan oleh pihak yang berwibawa. Memetik kata-kata Stephen King, “Seandainya anda ingin menjadi penulis, anda perlu melakukan dua perkara mengatasi perkara-perkara lain, banyak membaca dan perbanyak hasil tulisan”.

Dalam ruangan ini pada minggu lalu, telah disiarkan tiga buah puisi, iaitu “Terima Kasih Keranda” karya Bandang Anak Galayan, “Sepetang”, tulisan Dayang Maslina dan “Hidangan di Pinggan Retak” oleh Norizan Ramli. Ketiga-tiga penulis mengetengahkan persoalan yang berbeza.

Lewat “Terima Kasih Keranda”, penulisnya menyentuh tentang persoalan cinta. Sebelum memperkatakan lebih lanjut tentang karya ini, seperkara yang ingin dikongsi bersama, iaitu pemilihan tajuk sesebuah karya. Tajuk sesebuah karya berupa manifestasi pengkarya. Lantaran itu, keterkaitannya perlu di samping mengekalkan unsur ketertiban dan nilai estetiknya. Selain daripada itu, tajuk menjadi unsur pancingan untuk menarik perhatian khalayak pembaca. Dalam konteks ini, tidak dinafikan bahawa tajuk sajak ini menimbulkan keterujaan kepada khalayak pembaca, namun secara hemahnya, terpapar citra yang ‘kurang enak’ bagi sesetengah khalayak disebabkan perkataan “keranda” yang memiliki tautan rapat dengan kematian. Hakikat ini menimbulkan pelbagai persepsi yang agak negatif sifatnya. Lantas, dalam hal sebegini, disarankan agar pada masa-masa akan datang, hal berkenaan diambil perhatian oleh pengkarya sajak ini.

Secara ringkas, lewat sajak ini, saudara Bandang meluahkan kekecewaannya akibat terputusnya hubungan dengan seseorang yang dicintai atau kekasih. Rentetan itu, segala ingatan terhadap individu berkenaan ‘dikuburkan’ dalam ‘keranda jiwa’ penulisnya. Berkemungkinan, ‘peranan’ keranda jiwa yang ‘memenjara’ segala kenangan pahit membuat penulisnya merakamkan ‘penghargaan’ terhadap ‘keranda jiwanya’.

Secara keseluruhannya, terlihat usaha saudara Bandang untuk menerbitkan nilai estetik dalam karyanya. Namun demikian, dari segi kesepaduan pemikiran, susunan rangkap dan baris, struktur ayat, serta pemilihan diksi, terkesan ruang untuk penambahbaikan. Sebagai contoh, baris keenam dan ketujuh, “entah kenapa dia memanggil aku kerana, adakah aku sekujur seperti larung”. Dalam dua baris berkenaan, unsur kepuitisannya tidak terserlah. Ungkapan yang dilontarkan bersifat biasa, manakala pemilihan kata “larung” atau keranda untuk mentamsilkan seseorang agak kurang persis dan tidak ‘manis’ pada pandangan mata umum. Manakala dalam baris seterusnya pula, dinukilkan sebegini, “mengurung kejur jasad terkubur,” yang menimbulkan persoalan, jasad siapa? Baris seterusnya pula memperlihatkan putusnya kesinambungan penceritaan.

Situasi yang serupa berulang dalam rangkap yang seterusnya yang mampu mengakibatkan khalayak kehilangan arah atau fokus akan ‘pengisahan’ yang ingin disampaikan, di samping ‘memendapkan’ unsur penjiwaan sepenuhnya. Bukan bermakna bahawa sajak ini tidak bermutu, akan tetapi karya ini memerlukan penambahbaikan untuk mentransformasikannya menjadi sebuah sajak yang benar-benar kuat.

Lewat sajak “Sepetang”, saudari Dayang Maslina @ Puteri Benak pula membicarakan tentang ‘gelora’ rasa yang melanda pada suatu petang. Pada detik masa yang hanya Dayang Maslina sendiri lalui, tergugat emosi yang terbit daripada ‘kebuntuan’ akal fikir dalam perencanaan mendepani kehidupan yang penuh dengan cabaran. Suatu situasi yang biasa dihadapi oleh kebanyakan orang.

Sajak ini amat mudah untuk dimengerti. Pun tidak terkesan akan unsur pemikiran yang mampu dijadikan pegangan, panduan serta pedoman dalam mendepani kehidupan. Walaupun baris terakhir, Dayang Maslina menintakan “iman membatas segala”yang ditafsirkan untuk membawa pengertian bahawa keimanan yang kental berupa ‘pengawal’ perilaku atau tindakan seseorang, namun, cara pengutaraannya mampu disalahertikan sebagai iman ‘menyekat’ perlakuan manusia, baik yang bersifat positif mahupun yang bersifat negatif. Pemilihan kata “membatas” dan “mengawal” membawa pengertian berbeza yang seandainya disalahtafsirkan, mampu menimbulkan persoalan dan polemik dari sisi agama. Lantaran, dalam konteks pemilihan diksi, sikap berhati-hati adalah dituntut. Seperti halnya dengan sajak pertama, masih ada ruang bagi saudari Dayang Maslina untuk membuat penambahbaikan dan pemurnian.

Sajak ketiga yang berjudul “Hidangan di Pinggan Retak” oleh Norizan Ramli menampilkan persoalan yang berbeza. Penulis melihat sudut masalah sosial yang berlaku, khususnya ‘pengorbanan’ bagi mendepani desakan kehidupan yang semakin meruncing. Soal menagih ihsan atau simpati bagi mendapatkan ‘bantuan’ bagi meneruskan kelangsungan hidup. Persoalan inilah yang diketengahkan penulisnya lewat sosok wanita tua jalanan yang ‘menagih’ simpati pejalan kaki yang lalu lalang. Paparan sedemikian sememangnya lazim terpapar dalam sketsa kehidupan manusia, apatah lagi dalam situasi kemelut negara, dan malah dunia, berhadapan dengan kesan penularan endemik COVID-19.

Secara tidak langsung, sajak ini menimbulkan persoalan dalam minda khalayak pembaca sama ada perbuatan ‘mengemis’ berupa pendekatan yang wajar untuk meneruskan kelangsungan hidup? Tidak adakah kaedah lain yang lebih baik? Di sebalik itu, salahkah perbuatan sedemikian apabila kudrat semakin luntur di samping hilangnya tempat berpaut? Dalam konteks ini, mesej yang ingin dilontarkan penulis lebih terarah kepada pihak berwajib yang sewajarnya mengambil perhatian serius serta prihatin terhadap nasib golongan yang memerlukan bantuan seperti sosok yang ditampilkan lewat sajak ini.

Seandainya ditaakulkan secara mendalam, sajak ini menyirat pengertian yang amat mendalam. Namun demikian, dari segi pengolahannya, penulis masih mempunyai ruang untuk mengindahkan karya beliau lewat pemilihan diksi-diksi yang sesuai dan pengolahan baris yang teratur serta pembinaan ayat yang mengesankan. Sekadar sebagai contoh, baris ketiga dan keempat pada rangkap pertama yang dinukilkan, “tergaris senyum di bibir pucat, seakan memujuk mereka menoleh” kurang persis dan gramatis. Kata “tergaris” yang dipadankan dengan “senyum”, dalam konteks ini kurang puitis. Perkataan “seakan”, jika dibuat rujukan dalam kamus, tidak wujud. Perkataan yang persis, “seakan-akan” yang membawa pengertian ‘seperti’ atau ‘seolah-olah’. Sebagai cadangan, baris-baris berkenaan boleh diubah suai menjadi, “kuntum senyuman menyirat pujuk”.

Baris pertama dan kedua pada rangkap kedua yang dinukilkan, “hanya ketika tiada siapa berjalan, si tua itu menadah tangan” menimbulkan persoalan sama ada tindakan menadah tangan ketika tiada sesiapa pun yang berlalu menggambarkan perbuatan ‘mengadu’ kepada Yang Maha Esa atau suatu refleks yang terbit daripada tabii lazim seseorang ‘peminta sedekah’? Hal yang sedemikian, waima kelihatan remeh, akan tetapi mampu merencatkan keindahan sesebuah puisi.

Secara umumnya karya-karya yang ditampilkan oleh ketiga-tiga penulis ini memenuhi kriteria sesebuah sajak, akan tetapi masih terkesan beberapa ruang atau kelompangan yang boleh dibaiki dan dimurnikan agar terhasil sajak yang kuat serta mampu ‘mengocak’ serta menyentuh nubari khalayak pembaca. Dalam dunia pengkaryaan, kepuasan menghasilkan karya hanya dapat dirasai apabila khalayak dapat merasai dan menjiwai keindahan yang diserlahkan. Bagi seseorang yang kuat daya imaginasinya, akan dapat digambarkan betapa perasaan sang penulis ketika melahirkan sesebuah puisi berkenaan. Puisi yang indah mampu membuat pembaca menangis, ketawa, terkedu, insaf, teruja, tercabar dan bertafakur. Namun, jika sebuah puisi kurang bertenaga, pembaca tidak akan dapat merasai apa-apa. Kosong. Apa yang tertulis cuma sekadar kata-kata yang membentuk rangkap-rangkap. Tidak lebih daripada itu.

Kepada ketiga-tiga penyumbang, tahniah dan syabas. Usah patah semangat. Berkaryalah sebanyak yang mampu. Hal sedemikian berupa latihan yang terbaik. Semoga anda semua berjaya dalam genre penulisan sajak.

See author's posts


RM69.9 juta untuk BMT tahun ini

KUALA LUMPUR: Kerajaan memperuntukkan RM69.9 juta sebagai Bantuan Musim Tengkujuh (BMT) tahun ini dalam usaha berterusan memelihara kebajikan pekebun kecil dan penoreh getah negara.

Perdana Menteri Tan Sri Muhyiddin Yassin berkata, jumlah itu akan memanfaatkan 232,319 orang pekebun kecil dengan kadar RM600 seorang yang akan dibayar dua kali pada Disember 2021 dan Januari 2022.

“Prihatin dengan nasib pekebun kecil getah yang menjadi tulang belakang industri getah negara, kerajaan sekali lagi memperuntukkan BMT bagi bayaran 2021,” katanya dalam ucapan di majlis Penyampaian Dividen (Pihak Berkuasa Kemajuan Pekebun Kecil Perusahaan Getah (RISDA) dan Lembaga Penyatuan dan Pemulihan Tanah Persekutuan (FELCRA) 2021 di sini semalam.

Muhyiddin berkata, tahun lepas kerajaan memberikan BMT untuk pekebun kecil dan penoreh getah melibatkan peruntukan RM129.8 juta dan Bantuan Khas Covid-19 dengan peruntukan berjumlah RM64 juta.

Selain itu, beliau berkata dalam usaha untuk membantu pekebun kecil meningkatkan pendapatan menerusi penanaman getah, pada tahun ini kerajaan melalui Kementerian Pembangunan Luar Bandar (KPLB) dan RISDA telah memperluaskan skop Bantuan Tanam Semula Getah.

Muhyiddin berkata, pekebun kini boleh membuat permohonan untuk tanah kosong atau tanah selain ditanam getah dan keluasan tanah yang melayakkan bantuan itu adalah minimum 0.1 hektar hingga maksimum 5.0 hektar.

“Usaha ini bukan sahaja dilihat kepada peningkatan ekonomi pekebun kecil malah kerajaan menyasarkan pengeluaran getah negara dapat ditingkatkan dengan memastikan keluasan tanaman getah kepada 1.1 juta hektar serta mengurangkan tanah terbiar yang tidak diusahakan,” katanya.

Di samping itu, beliau berkata bagi menyokong keperluan industri dan tidak hanya bergantung kepada pengeluaran getah skrap, kerajaan menyediakan satu skim yang dikenali Skim Insentif Lateks (SIL) yang melibatkan pemberian input pertanian, penyelenggaraan kebun serta insentif upah penoreh pada kadar RM500 sehektar.

Perdana menteri berkata, skim berkenaan diperkenalkan bertujuan menggalakkan pekebun kecil menghasilkan lateks dan meningkatkan pendapatan sebanyak 30 peratus berbanding penghasilan skrap.

Sementara itu, bagi membantu industri sawit yang kekurangan tenaga kerja mahir akibat terkesan dengan pandemik Covid-19, kerajaan melalui FELCRA Berhad sejak September tahun lepas telah berusaha mewujudkan peluang pekerjaan sebagai Operator Penuaian kepada Modal Insan Tempatan di seluruh negara.

“Ia melibatkan komitmen 2,500 peluang merangkumi lapan Wilayah Pengurusan FELCRA iaitu Utara, Timur, Perak, Pahang, Tengah, Johor, Sabah dan Sarawak.

“Buat masa ini, seramai 200 orang sudah pun menjalani latihan kemahiran yang diperlukan demi menjalankan tugasan sebagai Operator Penuaian dengan efisien dan efektif,” katanya.

Beliau berkata, peluang ini juga terbuka kepada mereka yang kehilangan punca pendapatan akibat pandemik Covid-19 dan turut menyantuni mereka yang dipilih daripada program Orang yang Di Parol atau ODP.

“Ini adalah salah satu usaha untuk membantu mereka memulakan hidup baru dan mencapai kejayaan agar tidak terbelenggu dengan kisah silam mereka,”katanya. – Bernama

See author's posts


Adil ketika negara hadapi Covid-19

KUCHING: Ketua Menteri, Datuk Patinggi Abang Johari Tun Openg menyifatkan Belanjawan 2021 yang dibentangkan semalam adalah adil ketika negara menghadapi wabak pademik covid-19 ini.

Abang Johari berkata, belanjawan yang dibentangkan semalam sekurang-kurangnya dapat membantu Sarawak dalam menghadapi cabaran yang agak sukar disebabkan oleh Covid-19.

“Terima Kasih kepada kerajaan persekutuan khususnya di bawah kepimpinan Perdana  Menteri, Tan Sri Muhyiddin Yassin yang telah membentangkan bajet yang saya nampak dapat membantu dalam rakyat hadapi covid-19,” katanya kepada pemberita selepas merasmikan Majlis Anugerah Kewartawanan Kenyalang di sebuah hotel terkemuka di sini , semalam.

Abang Johari mengulas lanjut, saya ucapkan terima kasih juga kepada Kerajaan persekutuan kerana telah memberi balik peruntukan untuk penyukatan tanah NCR.

“Kita juga memperoleh peruntukan untuk penyukatan Tanah Hak Adat Bumiputera (NCR) bernilai RM 41 juta.

“Saya berpuas hati setidak-tidaknya ia dapat membantu kita (Sarawak) dalam menghadapi cabaran yang agak sukar disebabkan oleh Covid-19, kerajaan juga telah memberi peruntukan infrastruktur yang berjumlah 4.5 bilion ini adalah bertujuan untuk membina dan menaik taraf infrastruktur air, elektrik dan jalan raya, kemudahan kesihatan dan pendidikan,” jelasnya.

Terdahulu Belanjawan 2021 dibentangkan di Parlimen semalam oleh Menteri Kewangan Tengku, Datuk Seri Zafrul Tengku Abdul Aziz.

Oleh JEAKQLEYN YACHO & ASYRAF HALIM

See author's posts


Malaysia akan kembali kukuh

KUALA LUMPUR: Pelaksanaan Program Imunisasi Covid-19 Kebangsaan yang dilakukan secara sistematik dan rancangan pemulihan ekonomi negara yang menerapkan pematuhan ketat Prosedur Operasi Standard (SOP) akan menjadi kunci utama untuk memacu Malaysia kembali ke landasannya, menjadikan ia lebih kukuh menjelang akhir 2021, kata Menteri Kewangan Tengku Datuk Seri Zafrul Abdul Aziz.

Beliau berkata berdasarkan kepada data semasa, Keluaran Dalam Negara Kasar (KDNK) negara beransur-ansur telah menunjukkan tanda-tanda pemulihan sejak Perintah Kawalan Pergerakan (PKP) 1.0 pada Mac 2020.

“Kita mempunyai sebab untuk mempercayai bahawa situasi buruk yang dialami telah berakhir. Saya pasti Malaysia akan muncul untuk kembali kukuh pada akhir tahun ini,” kata beliau kepada Bernama.

Tengku Zafrul berkata sektor ekonomi yang dibenarkan untuk beroperasi berdasarkan kepada pematuhan ketat SOP meliputi 93 peratus daripada ekonomi semasa PKP 2.0 dan ini telah mengakibatkan kerugian output sebanyak RM300 juta setiap hari berbanding RM2.4 bilion sehari semasa PKP 1.0.

Beliau juga berkata empat pakej rangsangan ekonomi berjumlah sehingga RM305 bilion atau lebih daripada 20 peratus KDNK, berserta pembukaan semula ekonomi secara berperingkat sejak awal Mei 2020 telah menyokong KDNK 2020 sekitar empat mata peratusan.

Ini juga telah menyumbang kepada 24 peratus peningkatan dalam KDNK daripada RM289.4 bilion pada suku kedua 2020 kepada RM357.4 bilion pada suku keempat 2020.

Selain itu, Belanjawan 2021 yang dibentangkan tahun lepas bersama dengan pakej bantuan PERMAI akan melengkapkan lagi pemulihan ekonomi Malaysia dan mengurangi implikasi daripada langkah membendung penularan Covid-19.

“Tambahan pula, Program Imunisasi Covid-19 Kebangsaan Malaysia yang telah dimulakan sejak akhir Februari 2021 akan menyokong pembukaan semula ekonomi dan merancakkan aktiviti perniagaan kita. Ini akan disokong oleh pemulihan kukuh dalam perdagangan global dan harga minyak mentah yang lebih tinggi, ” jelas Tengku Zafrul.

Tengku Zafrul berkata kementerian menyasarkan defisit negara kepada kurang daripada 6.2 peratus daripada KDNK untuk tahun 2021. Bagaimanapun, ia bergantung kepada seberapa cepat ekonomi pulih dan fokus kerajaan menyokong sektor tertentu bagi mengembangkan ekonomi tempatan.

Defisit negara meningkat kepada 6.2 peratus daripada KDNK pada tahun 2020 daripada 3.4 peratus pada tahun 2019.

Sementara itu, Tengku Zafrul turut menggalakkan semua rakyat Malaysia untuk mendaftar program vaksinasi menerusi aplikasi MySejahtera atau laman web rasmi seperti yang diiklankan oleh Jawatankuasa Khas Jaminan Akses Bekalan Vaksin Covid-19.

“Adalah sangat penting bagi negara untuk mencapai imuniti kawanan secepat mungkin bagi memastikan pemulihan ekonomi sepenuhnya dicapai termasuk sektor yang paling teruk terjejas seperti pelancongan, peruncitan dan penerbangan.”

Dalam perkembangan berasingan, bekas tokoh bank itu berkata keputusan Bank Negara untuk mengekalkan Kadar Dasar Semalaman (OPR) pada 1.75 peratus pada mesyuarat dasar monetarinya baru-baru ini akan membantu meringankan aliran tunai individu dan perniagaan, mendorong perbelanjaan pengguna dan memacu lebih banyak aktiviti pinjaman oleh institusi kewangan.

See author's posts


Sarawak tuntut ilmu 3D China bina rumah – Abang Jo

KUCHING: Kerajaan Sarawak baru-baru ini mengambil inisiatif dengan menghantar pasukan daripada Perbadanan Pembangunan Ekonomi Sarawak (SEDC) ke China.

Menurut Premier Sarawak Datuk Patinggi Tan Sri Abang Johari Tun Openg, pasukan yang dihantar bertujuan mempelajari teknologi berkaitan percetakan tiga dimensi (3D) untuk membina rumah.

“Jadi, kita belajar dari China, dan saya akan ubah cara kita (Sarawak) membina rumah.  Ini cara baharu untuk membina rumah,” katanya.

“Dengan teknologi ini, Sarawak boleh membina rumah dengan lebih cepat dan kurang bergantung kepada pekerja asing.

“Sementara itu, bakat tempatan yang dilengkapi kemahiran berkaitan boleh dibayar lebih tinggi untuk kepakaran mereka.

“Jika anda boleh menguasai teknologi, sudah tentu mereka yang terlibat dalam pembinaan boleh dibayar lebih tinggi.  Itu yang kita panggil ekonomi berpendapatan tinggi,” katanya  kepada pemberita selepas menyempurnakan majlis penyerahan Sumbangsih Raya 2023 di Wisma Bapa Malaysia, hari ini.

Oleh SHAHRUL QAIZAT

See author's posts


Bekerjasama lahirkan usahawan pertanian

KUCHING: Kementerian Pembangunan Usahawan dan Koperasi (MEDAC) dan Kementerian Pertanian dan Industri Makanan akan bekerjasama untuk melahirkan usahawan berkaitan pertanian (agropeneuer) dalam negara.

Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata, pihaknya mengadakan perbincangan dengan Menteri Pertanian dan Industri Makanan, Datuk Seri Dr. Ronald Kiandee telah mengadakan perbincangan untuk merealisasikan hasrat tersebut.

“Pelbagai input pertanian, latihan dan permodenan pertanian ke arah ekonomi berpendapatan tinggi dibincangkan bersama dalam pertemuan ini,” katanya dalam satu kenyataan semalam.

Penglibatan koperasi berasaskan pertanian ujarnya diharap dapat meningkatkan output dan menambahkan pendapatan koperasi terutamanya dalam menceburi pertanian moden yang mana pihak Kementerian Pertanian dan Industri Makanan setuju untuk membantu dan memberikan bekerjasama.

“Saya berharap kerjasama strategik antara MEDAC dan Kementerian Pertanian dan Industri Makanan mampu memainkan peranan dalam mempertingkatkan lebih ramai usahawan koperasi yang lebih kreatif dan inovatif.

“Pada masa yang sama, saya yakin usahasama ini juga mampu melahirkan lebih ramai agroprenuer khususnya usahawan muda dan wanita dalam bidang pertanian dan industri makanan,” jelasnya.

Oleh Diyana Samsuddin

See author's posts


Iran tetap berupaya hasilkan peralatan ketenteraan

TEHRAN: Menteri Pertahanan Iran pada Khamis memuji kemampuan negara itu untuk menghasilkan sejumlah peralatan dan perkakasan ketenteraan walaupun dikenakan sekatan oleh Amerika Syarikat (AS), lapor agensi berita Xinhua.

Amir Hatami berkata, ‘musuh’ berusaha sedaya upaya untuk menghentikan pertumbuhan sektor pertahanan Iran.

Namun, Kementerian Pertahanan berjaya melaksanakan kemajuan yang besar dalam menghasilkan peralatan ketenteraan termasuk 38,000 alat ganti, kata Hatami memetik agensi berita Tasnim.

Katanya, Iran mampu berdikari dalam sektor ini tanpa bantuan negara lain.

Baru-baru ini di Majlis Keselamatan Pertubuhan Bangsa-Bangsa Bersatu (PBB), AS gagal dalam usahanya meminta negara anggota melanjutkan sekatan senjata ke atas Iran, yang akan tamat Oktober. – Bernama

See author's posts


Nama Kementerian Pelancongan, Seni dan Budaya (MOTAC) kekal – Tiong

KUALA LUMPUR: Mesyuarat Kabinet semalam memutuskan nama Kementerian Pelancongan, Seni dan Budaya (MOTAC) akan dikekalkan, kata Menterinya Datuk Seri Tiong King Sing.

Beliau dalam kenyataan berkata akan sentiasa mementingkan segala perkara di bawah bidang kuasa MOTAC, bukan sahaja tertumpu kepada pelancongan, tetapi juga berkaitan kesenian dan kebudayaan yang menjadi khazanah penting negara.

Tiong turut memberi jaminan bahawa bidang kesenian dan kebudayaan akan dimartabatkan serta dibela sebaiknya, dengan peranan budayawan dan seniman dalam menyumbang kepada pembinaan negara tidak akan dipinggirkan.

“Saya akan memastikan kumpulan penting ini akan mendapat tempat sewajarnya serta diiktiraf atas sumbangan bermakna kepada negara seperti memperkenalkan semula Anugerah Seni Negara yang telah dihentikan sejak sekian lama,” katanya.

Perdana Menteri Datuk Seri Anwar Ibrahim ketika mengumumkan barisan kabinetnya minggu lepas mengumumkan Tiong sebagai Menteri Pelancongan, sekali gus menimbulkan tanda tanya orang ramai tentang portfolio seni dan budaya yang sebelum ini disekalikan dengan portfolio pelancongan di bawah satu kementerian.

Dalam pada itu Tiong berkata beliau akan terus mengamalkan dasar pintu terbuka dan bersedia mengadakan sesi libat urus dengan semua pihak bagi memastikan industri pelancongan, seni dan budaya dapat berkembang.

“Ini termasuklah pakar-pakar profesional, berpengetahuan, berkemahiran tinggi, kreatif dan berbakat besar dalam sektor kebudayaan seperti penari tarian tradisional, pensyarah dan sebagainya, katanya.

Menurut Tiong sumbangan dan peranan kumpulan berkenaan amat diperlukan bagi membawa industri pelancongan, seni dan budaya ke tahap yang lebih tinggi, lebih bersinar dan lebih gah di peringkat global.

“Dalam masa sama, saya memohon kepada semua pihak agar memberikan sokongan, ruang dan peluang kepada saya untuk menerajui MOTAC dan saya akan melakukan sehabis baik demi kegemilangan industri pelancongan, seni dan budaya negara kita,” katanya.

Tiong berkata beliau bersama pengurusan tertinggi dan warga MOTAC akan sentiasa memastikan pelancongan, seni dan budaya negara dapat dipromosi dan dipopularkan di luar negara melalui pelbagai medium selari dengan perkembangan teknologi semasa, seterusnya dapat menarik minat pelancong asing ke Malaysia.

— BERNAMA

See author's posts


SHEDA cadang subsidi untuk rumah dilengkapi solar

KUCHING: Persatuan Pemaju Perumahan dan Hartanah Sarawak (SHEDA) menyambut baik cadangan Kerajaan Sarawak bagi mewajibkan pemasangan panel solar di kawasan kediaman baharu.

Pengerusi Persatuan Pemaju Perumahan dan Hartanah Sarawak (SHEDA) Kuching, Dato Sim Kiang Chiok, ia merupakan cadangan yang baik untuk dipertimbangkan dalam usaha pihaknya dalam menangani perubahan iklim dan kelestarian.

“Pemasangan panel solar dengan Pemeteran Tenaga Bersih (NEM)di kawasan kediaman baharu boleh mengurangkan pelepasan karbon dan merealisasikan matlamat Sarawak ke arah ekonomi hijau menjelang 2030.

“Bagaimanapun, kos pemasangan panel solar pada peringkat permulaan berkemungkinan suatu perkara yang mustahil untuk direalisasikan jika dipasang di rumah atau bangunan persendirian.

“Berdasarkan analisis kos, kerajaan patut pertimbang untuk memberikan subsidi bagi pemasangan panel solar jika pemasangan adalah wajib.

“Ini supaya semua pemilik rumah boleh mengambil bahagian dalam program penjanaan tenaga hijau yang mampan sekali gus dapat dapat membantu semua pihak terbabit mendapat manfaat penjimatan elektrik.

“Mengenai pemasangan wajib panel ini, mungkin bukan masa yang sesuai untuk mengenakan peraturan sedemikian. Ini kerana peningkatan kos sara hidup dan kenaikan harga pembinaan yang akan mempengaruhi harga jualan rumah,” jelasnya menerusi satu kenyataan hari ini.

Pada masa sama, beliau berkata, kerajaan perlu memperkenalkan program ini secara sukarela dengan subsidi  atau menaikkan kadar jualan balik daripada pengeluar individu kepada syarikat utiliti.

Premier Sarawak Datuk Patinggi Tan Sri Abang Johari Tun Openg berkata, rakyat Sarawak sepatutnya dibenarkan menjual lebihan elektrik yang dijana daripada panel solar di rumah kepada Sarawak Energy Berhad (Sarawak Energy).

Beliau berkata, Sarawak Energy kemudiannya boleh menjual semula lebihan kuasa itu kepada industri, sama ada tempatan atau asing, yang memerlukan sejumlah tenaga besar.

Ini akan menjadi salah satu cara untuk menggalakkan penduduk dan perniagaan memasang sistem tenaga solar sebagai sumber tenaga alternatif yang bersih, boleh diperbaharui dan mampu milik.

Beliau berkata demikian pada hari Perkhidmatan Awam Sarawak di Pusat Konvensyen Borneo Kuching (BCCK) pada 12 Januari lalu.

Pada masa sama, Timbalan Menteri Utiliti dan Telekomunikasi, Datuk Dr Abdul Rahman Junaidi pada majlis rumah terbuka Aidilfitri di kediamannnya 24 April lalu menyarankan agar pemaju perumahan di Sarawak memperkenalkan pembinaan rumah pintar yang mengaplikasikan reka bentuk rumah dilengkapi dengan sistem solar.

Beliau berkata, menerusi sistem solar, ia akan membantu mengurangkan bil elektrik bulanan pengguna dan pada masa sama menyokong usaha Sarawak ke arah kelestarian alam sekitar.

See author's posts


Banjir: Berhati-hati bahaya elektrik

KUCHING: Sarawak Energy memantau keadaan banjir di Sarawak dengan rapi susulan hujan lebat dan berterusan di beberapa kawasan.

Keutamaan menyedia utiliti adalah untuk menjaga keselamatan rakyat daripada bahaya elektrik dan akan mengambil langkah-langkah yang diperlukan.

Sarawak Energy akan mematikan bekalan ke pencawang dan kemudahan lain tanpa pemberitahuan terlebih dahulu semasa banjir atau jika kenaikan air menyebabkan keadaan berbahaya.

Bekalan kuasa hanya akan dipulihkan apabila selamat untuk melakukannya.

Orang ramai diminta untuk mengamalkan langkah keselamatan susulan hujan lebat atau paras air yang meningkat untuk mengurangkan risiko sekiranya berlaku banjir.

Sebelum banjir, matikan bekalan elektrik di papan suis utama ketika tanda awal kenaikan air dan pindahkan peralatan elektrik pada kedudukan tinggi.

Ketika banjir, elakkan menggunakan peralatan elektrik, jangan pergi berhampiran pemasangan elektrik yang tenggelam iaitu tiang, pencawang, transformer dan lain-lain.

Selain itu, jika berada dalam perahu di kawasan banjir, berhati-hatilah dengan talian elektrik. Sungai yang melimpah boleh menaikkan paras air lebih dekat dengan garis tekanan tinggi.

Selepas banjir, berhati-hati dengan tiang elektrik yang jatuh, jauhkan dari talian kabel elektrik yang jatuh kerana ia mungkin masih hidup, jangan cuba mengoperasikan peralatan elektrik jika terendam dalam banjir kerana ini boleh menyebabkan letusan elektrik atau kebakaran dan minta juruelektrik yang berkelayakan untuk memeriksa pendawaian rumah dan bangunan sebelum menghidupkan bekalan utama.

Oleh Cheryl Law

See author's posts


Francis Kone sertai S’wak United?

SKUAD Sarawak United FC kini hampir pasti menandatangani penyerang import baharu daripada Ivory Coast, Francis Kone untuk digandingkan dengan Uche Agba bagi menghadapi saingan Liga Malaysia musim ini.

Menurut perkongsian daripada sumber terdekat dengan pengurusan pasukan tersebut semalam berkata, Kone yang merupakan penyerang utama Negeri Sembilan FC itu telah berjaya membantu skuad itu menjuarai Liga Premier musim lepas.

Bahkan sumber tersebut memberitahu, Sarawak United kini telah mencapai persetujuan bersama penyerang berusia 32 tahun tersebut untuk beraksi bersama pasukan kendalian E Elavarasan dalam saingan Liga Super musim ini.

“Sarawak United telah pun mencapai persetujuan dengan penyerang terbabit dan beliau akan menyertai pasukan ini untuk digandingkan dengan Uche Agba musim ini.

“Difahamkan Sarawak United mahu menyegerakan urusan pendaftaran pemain import terbabit dalam masa terdekat,” kata sumber terbabit kepada Utusan Sarawak semalam.

Kehadiran Kone pasatinya bakal memberikan impak besar dalam membantu Sarawak United menghadapi Liga Super musim ini, lebih-lebih lagi di bahagian penyudah.

Kone adalah antara empat pemain import Negeri Sembilan FC termasuk Alain Akono, Arthur Cunha dan Bae Beom-Geun yang telah dilepaskan oleh kelab tersebut, Disember lalu.

Kone yang merupakan bekas pemain kebangsaan Togo memiliki ketinggian 1.89 meter memulakan karier seniornya bersama kelab Al-Musannah, Oman pada tahun 2012-2013. Selain itu, dia juga pernah beraksi bersama Kuala Lumpur pada tahun 2020 sebelum diikat Negeri Sembilan musim lepas.

Semalam, Utusan Sarawak turut menyiarkan spekulasi yang bertiup kencang apabila pemain tengah skuad kebangsaan Singapura iaitu Adam Swandi bakal menyertai Sarawak United.

Adam yang berusia 25 tahun merupakan pemain Lion City Sailors, kelab yang menjuarai Liga Premier Singapura 2021, beliau menyertai kelab tersebut dari tahun 2019 hingga 2021 dimana beliau membuat 34 penampilan.

Selain itu, Adam juga pernah beraksi bersama beberapa kelab lain di Singapura seperti Albirex Niigata Singapore FC (2018), Home United (2017) dan Young Lions (2015-2016).

Adam turut mempunyai caps bersama skuad kebangsaan Singapura, yang mana beliau membuat 12 penampilan sejak tahun 2013 lalu.

Oleh ADI SAFARMAN

See author's posts


‘Sabah New Deal’ beri tumpuan pada pertanian, akuakultur

KOTA KINABALU: Kementerian Pertanian dan Industri Makanan Sabah memuji langkah Ketua Menteri Sabah, Datuk Seri Mohd Shafie Apdal memberi penekanan dalam sektor pertanian dan akuakultur menerusi ‘Sabah New Deal’ yang diumumkan semalam.

“Sektor pertanian akan menerima RM59.3 juta daripada peruntukan keseluruhan RM240 juta. Ia melibatkan kira-kira suku atau 24.7 peratus daripada keseluruhan pakej rangsangan itu,” kata menterinya, Datuk Junz Wong semalam.

Wong berkata, ketua menteri mengumumkan peruntukan besar itu berikutan kerajaan negeri Sabah mengiktiraf peranan penting sektor pertanian dan akuakultur yang menjadi tulang belakang kepada ekonomi Sabah.

“Daripada keseluruhan RM59.3 juta itu, RM25 juta adalah bagi pembayaran pinjaman tanpa faedah, RM13.2 juta untuk penubuhan enam pusat pengumpulan dan RM21.1 juta akan dibelanjakan bagi menambah baik infrastruktur dan logistik Pemasaran Perikanan Sabah (SAFMA),” katanya.

Beliau berkata, peruntukan itu akan membantu Sabah menghidupkan kembali ekonominya dan rakyat negeri itu yang berhasrat memulakan semula usaha sama mereka.

“Pinjaman tanpa faedah itu bertujuan membantu petani, usahawan tani dan penggiat hiliran meringankan beban kewangan mereka. Sabah akan berdepan masalah besar sekiranya ramai yang terpaksa menutup operasi akibat kekangan kewangan.

“Jadi, kami ingin membantu mereka bermula dan memulakan semula pengeluaran masing-masing dengan pinjaman tanpa faedah. Kami mahu mereka terus menyumbang kepada ekonomi.

“Enam pusat pengumpulan akan turut ditubuhkan di Kota Marudu, Kundasang, Lahad Datu, Telupid, Keningau dan Sipitang. Pusat pengumpulan ini akan dikendalikan oleh Korporasi Pembangunan Desa.  Menerusi pusat ini, petani dan pemilik ladang tidak perlu lagi bimbang tidak dapat menjual produk mereka.

“Kami akan mengumpulkan hasil itu dan menggunakannya untuk produk hiliran,” katanya sambil memaklumkan kementerian akan meningkatkan rantaian bekalannya untuk melicinkan kesalinghubungan antara pasaran pembekal dan pasaran penggunaan kepada SAFMA.

Kementerian juga akan terus bekerjasama rapat dengan pelbagai pihak berkepentingan khususnya dalam sektor digital.

“Selain itu terdapat peruntukan berjumlah RM95 juta untuk peralihan Sabah kepada era digitalisasi. Ia akan meliputi infrastruktur, e-dagang dan sebagainya. Saya akan memastikan sektor pertanian dan akuakultur  untuk memanfaatkannya.

“Kami ingin membantu petani, nelayan dan usahawan di Sabah menjual produk mereka ke pasaran eksport lebih besar. Platform ini, dengan sokongan kerajaan Sabah akan memastikan produk-produk Sabah oleh rakyat negeri ini akan dipasarkan kepada khalayak lebih luas seperti Lembah Klang, Singapura dan China,” katanya. – Bernama

See author's posts


Tarikh lihat anak bulan Syawal 20 April

KUALA LUMPUR: Tarikh melihat anak bulan Syawal ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara.

Perkara itu dimaklumkan Pejabat Penyimpan Mohor Besar Raja-raja bagi menyempurnakan titah perintah Yang di-Pertuan Agong setelah diperkenankan oleh Raja-raja Melayu.

Pejabat Penyimpan Mohor Besar Raja-raja dalam satu kenyataan hari ini memaklumkan Majlis Raja-raja mempersetujui bahawa cara menetapkan tarikh Hari Raya Puasa adalah berdasarkan Rukyah dan Hisab.

Penyimpan Mohor Besar Raja-raja akan mengisytiharkan pada malam itu juga tarikh Hari Raya Puasa melalui radio dan televisyen.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Kuala Selangor; Bukit Jugra, Banting; Balai Cerap Selangor Sabak Bernam di Selangor; Pantai Pasir Panjang, Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar, Kuala Terengganu, Bukit Geliga, Kemaman, Pulau Perhentian Besut dan Balai Cerap KUSZA, Setiu di Terengganu.

Lokasi melihat anak bulan di Kelantan pula ialah Bukit Peraksi, Pasir Puteh; Bukit Kampung Tembeling, Kuala Krai dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu, Nenasi, Gunung Berincang dan Bukit Pelindong, Kuantan.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. – Bernama

See author's posts


Berhemah boleh jimatkan bil elektrik

Penggunaan elektrik secara proaktif sememangnya boleh menjimatkan bil bayaran elektrik seperti yang dibuktikan oleh rakan sepejabat saya, Adira dan keluarganya,

Sejak empat bulan lalu, mereka berjaya mengurangkan bayaran bil elektrik sehingga hanya perlu membayar sekitar RM100 sebulan!

“Berapa bil akak (panggilan mesra saya untuk Adira) setiap bulan dan bagaimana boleh berjimat begitu banyak sekali? Selalunya yang saya dengar, orang boleh berjimat mungkin antara RM10 atau RM20 sahaja.

“Tak pernah lagi saya dengar sampai ratusan. Akak guna alat jimat letrik ke? ” panjang betul soalan saya kepada rakan saya yang berasal dari Mambau, Negeri Sembilan ini.

Bil bulanan elektrik Adira sebelum ini biasanya mencecah lebih RM200 dan pernah juga hampir mencecah RM300 apabila terlalu lama dan kerap kali menggunakan penghawa dingin.

Rakan saya ini yang tinggal di rumah dua tingkat bersama suami, enam orang anak dan ibu mentua , akui wanita ini ada kalanya mereka sekeluarga terlebih atau terlalai dalam penggunaan elektrik sehingga berlakunya pembaziran.

Namun, semuanya mula berubah apabila rakan saya menyedari sesuatu perlu dilakukan bagi mengurangkan pembaziran elektrik sekali gus dapat menjimatkan pembayaran bil berkenaan.

Adira tidak menggunakan sebarang alat jimat elektrik. Beliau hanya mengamalkan kaedah selamat dengan mengubah cara hidup menjadi pengguna proaktif serta menggunakan sumber tenaga dengan lebih cekap.

Pelbagai maklumat dan rujukan di laman sesawang TNB digali di samping pelbagai panduan berguna dikongsi bersama mengenai penggunaan barangan elektrik secara efektif.

Setelah empat bulan mengamalkan panduan tersebut, bil elektrik rumah Adira mula menunjukkan penurunan sangat ketara, daripada RM280 kepada kira-kira RM100 lebih sahaja sebulan.

Memandangkan kos kehidupan kian meningkat, semestinya Adira perlu melakukan langkah penjimatan tambahan bilangan anak yang ramai, masih kecil dan yang sulung menuntut di sebuah universiti tempatan.

Mendengarkan perkongsian Adira, saya boleh rumuskan bahawa seseorang itu hanya perlu berdisiplin dan konsisten dalam penggunaan elektrik secara berhemat supaya penjimatan yang diperolehi daripada pengurangan bil tersebut boleh digunakan untuk perbelanjaan lain.

Antaranya, Adira sentiasa mengingatkan kesemua anaknya supaya memadam lampu, menutup atau mencabut soket perkakas elektrik apabila tidak digunakan lagi. Elak juga menggunakan alat penyaman udara pada suhu melampau dan guna ruangan mesin basuh semaksimum mungkin.

Menariknya, peringatan tersebut bukan sahaja dilakukan dalam bentuk ‘leteran’ tetapi juga kaedah penulisan di mana tanda berkaitan dengannya turut ditampal pada setiap plag mahupun mana-mana perkakas elektrik.

Bagi memastikan keberkesanannya, Adira juga akan membuat pemeriksaan mengejut untuk menentukan sama ada anak-anaknya itu melaksanakan apa yang diminta mereka lakukan

“Memanglah mula-mula anak ada merungut, kata akak ini kedekutlah dan sebagainya. Pada waktu awal, memang agak susah mereka hendak ikut tetapi lama-kelamaan sudah tidak ada masalah lagi.

“Sebabnya, akak akan bawa mereka pergi makan istimewa atau belikan barangan kesukaan anak sekiranya berjaya mengurangkan pembaziran,” katanya.

Mendengar semua penjelasan Adira ini membuatkan saya berfikir panjang. Apa yang rakan saya lakukan itu bukanlah sesuatu yang asing dalam kehidupan harian kita, contoh menutup kipas apabila tidak digunakan dan tidak meninggalkan komputer dalam keadaan ‘sleep mode’.

Malah, boleh dikatakan kita sudah banyak kali didedahkan dengan perihal ini sejak masih kecil lagi. Kalau tidak di rumah, mungkin di sekolah, cuma yang mengecewakan ialah masih ramai tidak mengambil peduli mengenai kaedah penjimatan sebegini.

Walhal, siapa sangka dengan pengamalan panduan berhemat yang diamalkan Adira mampu memberi impak sangat besar buat beliau sekeluarga.

Nilai RM100 pada sesetengah orang mungkinlah tidak sebesar mana tetapi bagi rakan pejabat saya ini, jumlah tersebut sangat berharga dan banyak yang beliau boleh lakukan dengan wang seratus ringgit itu.

Selain itu, sesuatu yang turut menarik perhatian saya juga adalah apabila penjawat awam ini menekankan bahawa beliau langsung tidak menggunakan kaedah alat penjimatan elektrik yang kini begitu banyak dijual di pasaran.

Sememangnya ada pelbagai jenis, ada yang memerlukan alatnya dipasang pada soket elektrik, ada yang diletakkan di kotak suis utama. Penjual begitu bijak memancing orang ramai kononnya alat tersebut mampu menjimatkan elektrik sehingga 30 peratus.

Suruhanjaya Tenaga mahupun Tenaga Nasional Berhad (TNB) sudah banyak kali mengingatkan pengguna bahawa mana-mana alat jimat tenaga (ESD) yang terdapat di pasaran ketika ini sebenarnya langsung tidak berkesan mengurangkan bil elektrik pengguna sepertimana yang selalu diiklankan.

Suruhanjaya Tenaga dalam satu kenyataan sebelum ini dipetik berkata kajian terhadap ESD mendapati bacaan meter pengguna tidak menunjukkan perbezaan ketara selain tiada mana-mana badan bertauliah membuktikan alat tersebut memberi kesan penjimatan tenaga elektrik.

Biarpun demikian, masih ada lagi yang tertipu. Paling teruk, apabila ada antaranya disaman TNB hampir RM9,000 gara-gara terpedaya menggunakan satu alat kononnya boleh menjimatkan tenaga elektrik dan ini yang berlaku pada Shamsulhairi Mohd Yasin, 38.

Menurut laporan media, Shamsulhairi tidak menyangka kaedah wire bypass yang dilakukan oleh seorang kontraktor elektrik membawa padah apabila TNB datang ke rumahnya untuk membuat pemeriksaan susulan mendapati bil penggunaan elektriknya begitu rendah, tidak seperti sebelumnya.

“Saman tak boleh dikurangkan. Memang kosnya besar tapi semua itu silap kami, nak jimat elektrik tapi guna cara salah,” dia dipetik sebagai berkata.

Cerita Shamsuhairi ini mengingatkan saya pada perbualan dengan seorang pegawai TNB mengenai isu tersebut. Dalam pertemuan itu, beliau ada memberitahu saya bahawa terdapat kecenderungan di mana ada setengah kontraktor mahir elektrik menawarkan perkhidmatan jimat tenaga dengan kaedah wire bypass di mana ia adalah salah di sisi undang-undang kerana boleh dilabelkan sebagai ‘mencuri elektrik’.

Antara yang dilakukan ialah mengubah suai keadaan fizikal meter sama ada di luar penutup meter mahupun dalaman meter elektrik, menerbalikkan sambungan wayar masukan dan wayar keluaran di terminal meter elektrik yang bertujuan memperoleh bekalan elektrik dengan hasil kos pembayaran bil tidak direkodkan dengan bacaan sebenar.

Kaedah ini biarpun menampakkan ada pengurangan bil elektrik berbanding ESD yang dijual di pasaran, namun ia sebenarnya menyalahi undang-undang. Biarpun demikan, agak menyedihkan kerana ramai lagi tidak menyedarinya sehingga masih ada terpedaya.

Dalam hal ini, semuanya berbalik pada diri sendiri. Ia sebenarnya tidaklah susah, melihat kepada cara Adira menguruskan penggunaan bil elektriknya, saya percaya setiap daripada kita boleh melakukannya. Cuma, sama ada mahu atau tidak sahaja.–BERNAMA

See author's posts


DUN: AirAsia terbang dari Singapura-Sibu 4 kali seminggu

KUCHING: AirAsia akan melancarkan penerbangan empat kali seminggu dari Singapura ke Sibu bermula 16 Disember ini.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata pada masa ini, ada tujuh penerbangan setiap minggu dari Singapura ke Kuching dan tiga penerbangan seminggu dari Singapura ke Miri melalui Scoot Airlines.

“Selain itu, AirAsia telah memulakan penerbangan Singapura-Kuching (11 kali seminggu), dan Singapura-Miri (lima kali seminggu). AirAsia akan melancarkan penerbangan dari  Singapura ke Sibu sebanyak empat kali seminggu bermula 16 Disember depan,” katanya.

Beliau berkata demikian ketika menggulung perbahasan membabitkan kementeriannya di sidang Dewan Undangan Negeri (DUN), hari ini.

Abdul Karim berkata, kementeriannya bekerjasama rapat dengan Jawatankuasa Pengurusan Bencana Negeri (JPBN) Sarawak dan Kementerian Pengangkutan Sarawak (MOTS) untuk memastikan kekerapan penerbangan ditingkatkan secara beransur-ansur.

Katanya, kekerapan penerbangan ke Sarawak telah diluluskan oleh Suruhanjaya Penerbangan Malaysia (MAVCOM), iaitu  587 penerbangan seminggu ke Sarawak, dan hanya 408 penerbangan sedang beroperasi oleh syarikat penerbangan itu.

Daripada jumlah itu, kata beliau, kekerapan penerbangan antarabangsa dan domestik masing-masing adalah 35 dan 373.

Dalam pada itu, Syarikat Penerbangan Diraja Brunei (RBA) menyambung penerbangannya ke Kuching sebanyak dua kali seminggu bermula 1 Mei lalu.

“Bagi penerbangan domestik, Firefly memulakan laluan Pulau Pinang-Kuching sebanyak 14 kali seminggu dengan penerbangan sulung pada 11 April lalu.

“Selain itu, AirAsia telah menambah kekerapan penerbangan dari Kuala Lumpur ke Kuching dan Miri dengan 63 penerbangan dan 21 penerbangan seminggu.

“Penerbangan Kota Kinabalu ke Kuching pula tujuh penerbangan seminggu dan juga Kota Bharu ke Kuching sebanyak tiga minggu penerbangan. MAS juga terbang dari Johor Bahru ke Kuching sebanyak tiga kali seminggu,” katanya.

Oleh NUR AIN OTSMAN

See author's posts


Enaknya sayur tumis Harum Sundal Malam

Masih ingat dengan filem Pontianak Harum Sundal Malam yang pernah popular satu ketika dahulu?  Jika anda pernah menontonnya, pasti akan tahu dengan bunga Harum Sundal Malam yang ada dipaparkan di dalam filem ini.

Menariknya, ramai yang baharu kenal dengan bunga ini melalui filem tersebut walaupun biasa melihatnya di mana-mana. Malah ramai yang mempersoalkan nama bunga ini yang agak pelik.

Sebenarnya bunga ini mempunyai nama saintifik iaitu Polianthes tuberosa atau Polyanthus lily tetapi dalam kalangan orang tempatan, ia dikenali dengan nama Harum Sundal Malam,  .

Di negara jiran Indonesia, ia dikenali sebagai Sedap Malam dan di India, namanya Ratkirani atau bermaksud Mistress Of The Night.  Di mana-manapun bunga ini dikaitkan dengan malam, mungkin kerana ia kembang dan mengeluarkan bau yang amat harum pada waktu malam.

Namun ramai yang tidak tahu bahawa selain cantik dan harum, bunga ini sebenarnya boleh dimakan dan enak jika dijadikan sayur. Rasanya hampir seperti kangkung, cuma ada sedikit kelat dan ini menambah keunikan rasanya.

Menurut seorang penanam dan penjual bunga ini, Betty Aran, jika ingin membuat sayurnya, kuncup bunga ini perlu dipetik sebelum ia sempat mekar.  Malah sebatang pokok ini boleh memberikan kuncup yang amat banyak dan mudah dipetik.

Bagaimanapun, bahagian bawah kuncup ini perlu dipatahkan untuk menarik keluar stigmanya kerana ia agak berlendir.  Cara penyediaan sayurnya terpulang kepada individu tetapi biasanya orang tempatan akan membuat sayur tumis.

Menurut Betty, setiap kali beliau menjual kuncup bunga ini di gerai taninya, ia selalu menjadi tarikan kerana ramai yang ingin tahu dan belajar cara memasaknya. Ramai juga yang mengakui baharu pertama kali melihat kuncup bunga tersebut walaupun biasa mendengar namanya.

Orang-orang tua zaman dahulu pula biasa mengeringkan kuncup bunga ini untuk dijadikan sayur kering Harum Sundal Malam.  Kuncup kering ini biasanya mempunyai rasa sedikit masam tetapi enak untuk dijadikan bahan campuran masakan lain.

Oleh HAINI DARANI

See author's posts


Mahu kerajaan stabil, bukan krisis berterusan

KUCHING: Sudah tiba masanya negara ini ditadbir oleh sebuah Kerajaan Pusat yang stabil setelah krisis demi krisis tercetus dalam episod penggal lalu.

Premier Sarawak, Datuk Patinggi Tan Sri Abang Johari Tun Openg, berkata sudah terlalu banyak krisis berlaku sehingga menyaksikan pertukaran tiga perdana menteri selepas Pilihan Raya Umum ke-14 (PRU-14) lalu.

“Kerajaan Pusat yang kukuh penting bagi membolehkan Malaysia berdepan kemelesetan ekonomi global yang dijangka berlaku tahun depan.

“Dengan mempunyai sebuah kerajaan yang kukuh, setiap permasalahan dapat diatasi. Kita di sini (GPS) adalah untuk memajukan negara dan rakyat,” katanya pada program ‘Untukmu Malaysia’ yang disiarkan secara langsung di TV1 malam ini.

Abang Johari yang juga Pengerusi Gabungan Parti Sarawak (GPS) berkata beliau turut bimbang, berkemungkinan keadaan ekonomi akan menjadi tidak begitu baik tahun depan kerana kemelesetan.

“Oleh itu, kita mesti memerlukan sebuah Kerajaan Pusat yang stabil selepas PRU-15 nanti,” katanya.

Katanya, GPS hanya mahukan Kerajaan Pusat yang stabil selepas PRU-15 untuk menggerakkan negara dan menjalankan tugas demi rakyat.

“Ketika negara berdepan Covid-19, kerajaan Sarawak turut memainkan peranan penting di mana kita telah membelanjakan sebanyak RM6.7 bilion dalam masa dua tahun dengan menggunakan duit Sarawak sendiri.

“Selain dari vaksin yang diberi oleh Kerajaan Pusat, kita turut menjalankan program bakul makanan (bantuan), menyediakan pusat atau tempat kuarantin dan sebagainya. Semua ini dari sumber duit kerajaan Sarawak sendiri,” katanya.

Oleh AZREEN KERIA

See author's posts


Segan punca enggan jalani saringan kanser prostat, payudara

MENTERI Kesihatan Khairy Jamaluddin berkata sesuatu kepada penerima bantuan alat perubatan Che TehMuhamad Isa sempena program Skim Peduli Kesihatan untuk Kumpulan B40 (PeKa B40) di Universiti TeknologiMara (UiTM) Kampus Rembau, semalam. Turut sama, Ketua Pegawai Eksekutif ProtecHealth Corporation Sdn BhdDatuk Dr. Anas Alam Faizli. • Foto BERNAMA

REMBAU: Faktor segan dan tidak biasa dengan saringan kanser prostat dan payudara yang memerlukan prosedur sentuhan merupakan antara alasan ramai enggan menjalani saringan kesihatan berkenaan, kata Menteri Kesihatan Khairy Jamaluddin.

Beliau berkata berdasarkan pemerhatian Kementerian Kesihatan (KKM), terdapat kecenderungan dalam kalangan rakyat yang hanya akan menjalani pemeriksaan di klinik selepas dikesan mempunyai penyakit dan mentaliti itu perlulah diubah.

“Apabila diterangkan bahawa saringan itu memerlukan sentuhan pada tubuh badan dan tempat tertentu, mereka tak beri kebenaran terutama dalam kalangan individu yang agak berumur, sedangkan kita tahu kanser prostat dan payudara antara paling tinggi di Malaysia.

“Justeru, kita perlu beri penekanan dan fikir bagaimana untuk meyakinkan pesakit agar bagi kebenaran (saringan) dan untuk mengatasi itu sensitiviti itu selain meningkatkan kesedaran melakukan saringan kesihatan,” katanya selepas menghadiri program Skim Peduli Kesihatan untuk Kumpulan B40 (PeKa B40) di sini semalam.

Dalam pada itu, beliau berkata secara keseluruhan terdapat hampir enam juta rakyat Malaysia layak menerima manfaat di bawah program PeKa B40 dan daripada jumlah itu, hanya 620,000 individu disaring sejak 2019.

Di Negeri Sembilan pula, Khairy berkata sejak ia mula dilancarkan pada April 2019 hingga 20 Jun lepas, seramai 245,601 individu layak mendapatkan saringan kesihatan percuma di bawah program itu, namun hanya 35,893 individu (14.6 peratus) berbuat demikian.

“Faktor utama kita adakan program hari ini, selaras dengan sasaran ProtectHealth bagi menyaring seramai 8,094 rakyat negeri ini pada tahun ini…saya juga minta program outreach ini ditingkatkan supaya akses kesihatan dilaksanakan dengan lebih mudah tanpa mereka perlu ke klinik atau hospital,” katanya.

Sehubungan itu, beliau menyeru kepada individu yang layak menerima manfaat daripada program itu agar mengunjungi klinik berdekatan yang berdaftar dengan ProtectHealth bagi menjalani pemeriksaan kesihatan secara percuma.

Beliau berkata KKM juga akan melancarkan inisiatif Saringan Kesihatan Nasional (NHSI) pada bulan depan bertempat di Ipoh, Perak dengan sasaran menarik 1.5 juta individu yang tidak pernah menjalani saringan kesihatan sebelum ini.

Beliau berharap melalui inisiatif berkenaan, ia akan dapat mengubah sikap masyarakat agar menjadikan saringan kesihatan sebagai rutin dan tidak menunggu hanya setelah dikesan berpenyakit. – Bernama

See author's posts


Pelaksanaan POIS, sasar penurunan kadar jangkitan

SHAH ALAM: Selangor menyasarkan penurunan 50 peratus kadar jangkitan Covid-19 di tempat kerja khususnya di kawasan perindustrian dan perkilangan sekiranya program Pencegahan Penularan di Kawasan Titik Panas (POIS) dilaksanakan di seluruh negeri itu.

Menteri Besar Selangor Amirudin Shari berkata, pelaksanaan program tersebut dianggap perlu kerana 80 peratus kes di Selangor adalah berpunca daripada tempat kerja.

“Sekarang pusat epik jangkitan di Selangor adalah dari kawasan perindustrian iaitu kira-kira 70 hingga 80 peratus. Jadi, kalau kilang terutamanya dapat ikut sistem ini, saya yakin kes di tempat kerja boleh dikurangkan.

“Perkara ini boleh dilihat melalui POIS yang dijalankan di kilang Nestle Malaysia Bhd yang kadar jangkitan di sini kurang daripada satu peratus,” katanya.

Beliau berkata demikian ketika ditemui pemberita selepas melancarkan program POIS di Kilang Perusahaan Nestle Malaysia Bhd dekat sini, yang turut dihadiri Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri Dr Siti Mariah Mahmud dan Ketua Pegawai Eksekutif Nestle Juan Aranols.

Amirudin berkata, program POIS itu memerlukan majikandan tempat kerja menjalankan prosedur operasi standard (SOP) yang ketat dalam mengelakkan penularan Covid-19 antaranya melakukan rutin tapisan pekerja di kesemua pintu masuk, menyemak sejarah perjalanan pekerja di samping pelaksanaan ujian saringan secara berkala.

Amirudin berkata, buat masa ini, kerajaan negeri belum mewajibkan semua majikan mendaftar sistem tersebut namun akan meneliti kesesuaian pada masa hadapan.

Pada 6 Januari, Pasukan Petugas Khas Selangor untuk Covid-19 (STFC)  melancarkan program POIS bagi mencegah dan mengurangkan kluster tempat kerja.

Majikan mendaftar perlu menubuhkan jawatankuasa terdiri daripada beberapa kumpulan kecil dengan fungsi berbeza yang berperanan mengenal pasti kawasan dan aktiviti berisiko tinggi.

Jawatankuasa terbabit perlu merangka pelan tindakan kecemasan, mengurangkan kontak luar dan memastikan semua tatacara operasi piawai (SOP) dipatuhi. — Bernama

See author's posts


Keputusan rayuan ke sekolah khusus esok

PUTRAJAYA: Keputusan penawaran serta penempatan murid Tingkatan 1 dan Tingkatan 4 kategori Rayuan ke Sekolah Khusus bagi sesi 2023/2024 dikeluarkan esok (20 April), demikian menurut Kementerian Pendidikan (KPM).

Sekolah khusus terbabit adalah Sekolah Berasrama Penuh (SBP) dan Sekolah Menengah Kebangsaan Agama (SMKA).

KPM dalam kenyataan hari ini memaklumkan bagi kategori rayuan itu, seramai 1,783 murid Tingkatan 1 dan 404 murid Tingkatan 4 ditawarkan ke SBP manakala 1,886 murid Tingkatan 1 dan 971 murid Tingkatan 4 ditawarkan ke SMKA.

Semakan keputusan boleh dibuat melalui pautan https://spskt1.moe.gov.my bagi Tingkatan 1 dan https://spskt4.moe.gov.my bagi Tingkatan 4. – Bernama

See author's posts


Isu kesihatan diberi perhatian

SIBU: Sistem penjagaan kesihatan yang lebih baik adalah perkara yang sangat penting dalam pelan pembangunan semula Bukit Assek.

Calon Gabungan Parti Sarawak (GPS) Bukit Assek, Chieng Jin Ek berkata, beliau akan memperjuangkan kawasan berhampiran Poliklinik Jalan Oya bagi tujuan pembinaan semula poliklinik baharu, jika diberikan mandat pada Pilihan Raya Negeri (PRN) Sarawak Ke-12.

Katanya, poliklinik baharu itu mesti mempunyai kemudahan mencukupi untuk memberikan perkhidmatan yang lebih baik kepada rakyat.

“Bangunan lama akan dikekalkan dan perkhidmatan yang disediakan boleh dibahagikan antara dua bangunan itu bagi mengurangkan kesesakan.

“Boleh jadi satu bahagian poliklinik ini (klinik lama) untuk perkhidmatan pergigian dan perkhidmatan lain di poliklinik baharu. Dengan ini, kita dapat mengurangkan jumlah pesakit di sebuah klinik dalam satu masa.

“Poliklinik baharu akan berdekatan dengan poliklinik lama bagi memastikan rakyat dapat menikmati perkhidmatan kesihatan yang lebih baik,” jelasnya pada media di Pejabat Pusat Khidmat Parti SUPP Bukit Assek, semalam.

Beliau percaya, cadangan pembinaan poliklinik baharu itu akan menyelesaikan masalah parkir haram di kawasan tersebut.

“Masalah tempat meletak kenderaan telah mengecewakan penduduk kawasan kejiranan berhampiran poliklinik terbabit.

“Buat masa ini, pihak berkuasa telah memahami isu ini. Polis akan datang dan membantu. Kami cuba untuk tidak mengeluarkan saman melainkan cara mereka meletak kenderaan tidak boleh diterima sama sekali,” ujarnya.

Chieng memberitahu, Poliklinik Jalan Oya dibina pada 1990-an dan telah beroperasi selama lebih 30 tahun.

“Perkembangan jalan perhubungan, penduduk dari pinggir bandar atau bandar-bandar yang berdekatan telah masuk menyebabkan poliklinik ini tidak lagi berupaya menampung jumlah pesakit yang semakin bertambah.

“Sebelum pelaksanaan Perintah Kawalan Pergerakan (PKP) terdapat ramai pesakit datang ke poliklinik tersebut, dimana pada waktu puncak poliklinik tersebut menerima seramai 1,500 hingga 1,800 pesakit setiap hari,” ujarnya lagi.

Menurutnya lagi, kawasan tersebut mempunyai ramai penghuni yang berhijrah dari kawasan luar bandar dan warga emas, kebanyakkan mereka tidak mempunyai pengangkutan.

“Sebuah lagi klinik terletak kira-kira tiga kilometer iaitu Klinik Kesihatan Lanang. Mereka masih memerlukan pengangkutan untuk ke sana. Sebab itu, ini (Poliklinik Jalan Oya) masih menjadi klinik pilihan.

“Bayangkan, poliklinik kecil itu menerima jumlah pesakit yang terlalu ramai dan perkara ini telah berlaku sejak bertahun lalu.

“Justeru itu, pembinaan poliklinik baharu amat diperlukan di samping mengekalkan poliklinik yang lama.

“Jika diberikan mandat pada PRN Sarawak Ke-12, saya akan memperjuangkannya,” ujar beliau.

Pada PRN Sarawak Ke-12 ini, kerusi DUN Bukit akan Assek menyaksikan pertandingan enam penjuru.

Calon GPS, Chieng Jin Ek akan ditentang oleh Jess Lau (ASPIRASI), Irene Chang (DAP), Andrew Ting Kee Nguan (PSB), Priscilla Lau (PBK) dan Hii Tiong Huat (Bebas).

Oleh AKUN GIMAN

See author's posts


Pertukaran tanah KEMENTAH isu baharu prosiding PAC

KUALA LUMPUR: Jawatankuasa Kira-kira Wang Negara (PAC) Parlimen akan menjalankan prosiding melibatkan tiga isu baharu termasuk pelaksanaan pertukaran tanah di bawah Kementerian Pertahanan (KEMENTAH), kata Pengerusinya Wong Kah Woh.

Beliau berkata, selain isu pertukaran tanah dari 1995 hingga 2018 itu, PAC juga akan meneliti pelaksanaan Sistem Penguatkuasaan Automatik (AES) (2012-2018) di bawah Kementerian Pengangkutan dan projek Perkhidmatan Sistem 1BestariNet (2011-2019) di bawah Kementerian Pendidikan.

Beliau berkata, tiga isu itu dikemukakan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) kepada PAC melalui Pengerusinya yang juga bekas Ketua Audit Negara Tan Sri Ambrin Buang pada Isnin lepas.

“PAC Parlimen berpendapat terdapat merit dalam ketiga-tiga isu ini untuk dibawa dalam prosiding jawatankuasa ini,” katanya pada sidang media di bangunan Parlimen, di sini semalam.

Menurut Wong, JKSTUPKK telah menjalankan siasatan terhadap 16 kes pertukaran tanah, kaedah digunakan bagi membangunkan fasiliti Kementerian Pertahanan dengan dibiayai tukar ganti tanah persekutuan dengan pihak swasta melibatkan 2,923 ekar tanah kerajaan dengan nilai tanah kira-kira RM4.8 bilion.

“PAC Parlimen dimaklumkan antara isu dalam pelaksanaan kaedah ini ialah berkaitan kerugian kerajaan akibat kaedah penetapan nilai tanah balasan yang tidak konsisten serta pertimbangan politik melebihi kepentingan pertahanan,” katanya.

Mengenai AES, beliau berkata JKSTUPKK telah membuat siasatan terhadap kewajaran pelaburan Lembaga Tabung Angkatan Tentera berjumlah RM555 juta dalam pengambilalihan syarikat konsesi AES, yang mana pelaburan asal syarikat itu hanya berjumlah RM40 juta.

Sementara itu, bagi Projek Perkhidmatan Sistem 1BestariNet yang dilaksanakan selama lapan tahun dengan kos RM2.71 bilion bagi melengkapi 10,000 sekolah dengan akses Internet berkelajuan 4G, JKSTUPKK menemukan kelemahan dari segi tadbir urus yang menyebabkan objektif projek tidak tercapai, kata Wong.

Wong berkata, PAC Parlimen akan memulakan prosiding terhadap isu pertukaran tanah dengan memanggil saksi pertama iaitu Ketua Setiausaha Kementerian Pertahanan selaku Pegawai Pengawal Kementerian bagi memberikan keterangan pada 30 November ini.

“Selepas prosiding ini, PAC Parlimen akan membuat keputusan sama ada untuk memanggil saksi-saksi lain yang terlibat dalam isu ini,” katanya.Wong juga berkata, prosiding ke atas ketiga-tiga isu itu akan mengambil masa yang panjang dan tidak sempat dibentangkan pada sesi Dewan Rakyat kali ini yang dijadual berakhir pada 15 Disember. – Bernama

See author's posts


Kerajaan umum pelan pemulihan ekonomi akhir Mei

KUALA LUMPUR: Kerajaan akan mengumumkan pelan pemulihan ekonomi enam bulan pada akhir bulan ini untuk memulihkan ekonomi pasca Covid-19.

Menteri Perdagangan Antarabangsa dan Industri, Datuk Seri Azmin Ali berkata, pandemik itu telah menjejaskan pasaran di seluruh dunia termasuk Malaysia.

“Perniagaan terpaksa menghentikan operasinya dan kadar pengangguran meningkat. Seperti ekonomi lain, kita sedang berusaha untuk mengurangkan kesannya (akibat daripada pandemik itu),” katanya pada webinar yang dianjurkan oleh Electrical and Electronics Productivity Nexus, di sini, semalam.

Antara sektor yang terjejas teruk akibat Covid-19 ialah elektrik dan elektronik (E&E) dengan kerugian dianggarkan sebanyak RM7.28 bilion, manakala kerugian import dijangka berjumlah RM29.12 bilion, kata Azmin.

Menurutnya, eksosistem E&E tempatan adalah sebahagian daripada rantaian bekalan global dan kekal sebagai penyumbang utama kepada keluaran dalam negara kasar serta menjadi tulang belakang kepada ekonomi negara.

Menurutnya, bagi mengurangkan kesan pandemik itu ke atas ekonomi, kerajaan telah mengambil keputusan untuk membenarkan hampir semua aktiviti ekonomi disambung semula.

“Ini akan mewujudkan pekerjaan selain memastikan persekitaran yang selamat kepada pekerja dengan pelaksanaan prosedur operasi standard kesihatan perindustrian.

“Setakat ini kita telah berjaya mengawal Covid-19, hasil daripada usaha tanpa mengira penat lelah petugas barisan hadapan,” katanya.

Azmin juga menggesa perniagaan, terutamanya perusahaan kecil dan sederhana untuk melihat cabaran yang ada sekarang sebagai satu peluang untuk mempercepatkan pendigitalan kerana ia merupakan pembuka jalan yang terbaik.

“Covid-19 menunjukkan bahawa pendigitalan adalah pelan tindakan yang berjaya terutamanya dalam perniagaan.

“Dengan menguasai pendigitalan, bukan hanya ia boleh dimanfaatkan pada masa depan tetapi juga boleh membawa kepada pertumbuhan ekonomi yang mampan,” katanya.- Bernama

See author's posts


Ketua Pemuda PBB bidas Chong

KUCHING: Ketua Pemuda Parti Pesaka Bumiputera Bersatu (PBB), Miro Simuh kecewa dengan tindakan Pengerusi DAP Sarawak Chong Chieng Jen berkaitan isu peruntukan untuk membaiki sekolah daif di negeri ini.

Chong dilaporkan mempertahankan bekas Menteri Kewangan Lim Guan Eng yang menuntut Sarawak menyelesaikan hutang RM1 bilion kepada Putrajaya terlebih dahulu sebelum memperuntukkan dana untuk membaiki sekolah usang di negeri ini.

“Saya amat kecewa dengan kenyataan Chong yang boleh dilihat sebagai cubaan terdesak dan memperkecilkan isu itu. Kita dibuli sepanjang pemerintahan 22 bulan Pakatan Harapan (PH).

“Siapa boleh lupa ketika Hari Sarawak iaitu pada 2019, apabila rakyat bersuka ria meraikan satu peristiwa yang menandakan sejarah negeri, kita telah disampaikan dengan berita pedih bahawa sekolah kita tidak dapat dibaiki sehingga Sarawak membayar balik hutangnya kepada Kerajaan Persekutuan.

“Ia adalah remeh bagi Guan Eng untuk menuntut pembayaran balik hutang itu, yang tidak mempunyai kebimbangan terhadap rakyat Sarawak dan profesionalisme di pihak Menteri Kewangan ketika itu,” katanya dalam satu kenyataan, hari ini.

Miro yang juga Ahli Dewan Undangan Negeri (ADUN) Serembu berkata amat jelas DAP dan PH mengamalkan cara politik yang mendahului segala-galanya.

“Kita juga masih ingat kenyataan Guan Eng pada 22 Julai 2019 dengan dakwaan Sarawak akan muflis dalam tempoh tiga tahun.

“Ironinya ialah negeri yang dikatakan ‘tidak lama lagi akan muflis’ ini (sebaliknya) meminjamkan wang kepada Kerajaan Persekutuan untuk membaiki keadaan sekolah di Sarawak,” katanya.

Beliau berkata, ini menimbulkan persoalan kepada Chong iaitu siapa sebenarnya yang memutar belit fakta.

“Siapa yang beralih kepada politik longkang untuk menyelamatkan muka? Ia adalah Chong dan DAP.

“Daripada memperjuangkan kepentingan Sarawak, beliau entah bagaimana ‘mencuci tangan’ daripada insiden malang ini dengan menyerang kerajaan negeri dan Premier Sarawak.

“Kita semua berada di sana untuk menyaksikan bagaimana Sarawak dilayan oleh DAP dan PH dan tiada sebarang penipuan boleh mengubahnya,” katanya.

Hari ini, sebuah portal berita nasional, memetik Chong yang turut menuduh Premier Sarawak, Datuk Patinggi Tan Sri Abang Johari Tun Openg cuba ‘memusingkan fakta dengan berniat jahat’.

Pengerusi DAP Sarawak itu dilaporkan berkata, peruntukan untuk membaiki sekolah usang di negeri ini telah dibuat dalam Bajet 2019.

Chong memdakwa peruntukan RM1 bilion yang diminta kerajaan Sarawak adalah melebihi peruntukan yang diluluskan Parlimen dalam Bajet 2019.

See author's posts


Gempa bumi kuat ‘gegarkan’ Filipina

MANILA: Gempa bumi kuat berukuran 7.1 magnitud yang melanda Pulau Luzon di utara Filipina setakat ini telah meragut empat nyawa selain lebih 60 mangsa dilaporkan cedera, menurut kenyataan Kementerian Dalam Negeri.

Setiausaha Dalam Negeri, Benjamin Abalos, dalam satu sidang media, berkata dua mangsa dilaporkan maut di wilayah Benguet dan seorang di wilayah Abra selain seorang lagi di satu lagi wilayah.

Gempa bumi kuat berukuran magnitud 7.1 melanda Pulau Luzon di utara Filipina sehingga gegaran turut dirasai di ibu negara Manila, menurut tinjauan Geologi Amerika Syarikat (USGS).

Akibat gempa bumi itu, pesakit dan kakitangan sebuah hospital di wilayah Abra dipindahkan selepas sebahagian bangunan itu runtuh, tetapi tiada kemalangan jiwa dilaporkan.

Datuk Bandar Lagangilang wilayah Abra, Rovelyn Villamor, berkata beberapa kawasan di negara itu masih mengalami gegaran susulan.

Kami menerima laporan kerosakan rumah dan setakat ini tiada kemalangan jiwa dilaporkan.

“Kami juga tidak mempunyai bekalan kuasa kerana terputus secara automatik disebabkan bahaya,” katanya.

Pejabat maklumat awam wilayah Abra menyiarkan gambar di halaman Facebooknya yang menunjukkan bangunan rosak teruk dengan retakan besar runtuh.

USGS berkata, pusat gempa adalah pada jarak kira-kira 11 kilometer (km) Timur-Tenggara bandar Dolores dan berlaku pada kedalaman cetek 10 km.

“Tumpuan adalah di Abra dan wilayah berdekatan kerana ini adalah gempa bumi besar dan kami menjangkakan gempa susulan yang kuat,” kata Pengarah Agensi Seismologi Negeri, Renato Solidum.

Seorang ahli kongres di wilayah Ilocos Sur utara, Eric Singson, berkata gempa bumi dirasai dengan kuat.

“Gempa bumi berlaku selama 30 saat atau lebih dan sekarang pihak kami cuba dapatkan orang ramai yang berada di luar rumah kerana masih ada gegaran susulan,” katanya.

Sementara itu, Kementerian Pengangkutan, berkata sistem kereta api metro di bandar itu dihentikan pada waktu puncak berikutan gegaran masih dirasai.

Bangunan senat di ibu negara turut dipindahkan.

Sementara itu, Presiden Filipina, Ferdinand Marcos Jr, mengarahkan penghantaran segera pasukan penyelamat dan bantuan ke wilayah Abra yang dilanda gempa bumi, kata Setiausaha Akhbar, Trixie Cruz-Angeles hari ini.

“Marcos juga akan terbang ke Abra,” katanya dalam sidang media.-AFP

See author's posts


Wuhan kembali normal

WUHAN: Pada 23 Januari 2020, dunia pertama kali menyaksikan langkah lockdown dilaksanakan di Wuhan selepas ibu kota wilayah Hubei di China itu dipercayai menjadi pusat wabak Covid-19.

Pada ketika itu, masyarakat antarabangsa turut terkejut dengan sekatan ketat termasuk mewajibkan pemakaian pelitup muka dan penjarakan fizikal selama 76 hari yang dikuatkuasakan terhadap kira-kira 11 juta penduduk yang dilakukan dua hari menjelang sambutan Tahun Baru China.

Bandar itu ditutup sepenuhnya sehingga Jun 2020 bagi membendung penularan wabak tersebut dan terbukti kaedah lockdown berjaya mendatarkan keluk jangkitan. Penduduk Wuhan dikuarantin rayu bantuan.

Pada Sabtu, keadaan bandar itu berubah sama sekali selepas genap setahun dengan penduduk menjalani aktiviti harian seperti biasa ketika kebanyakan negara antarabangsa sedang bergelut untuk mencegah penularan gelombang jangkitan baharu dan ancaman virus bermutasi yang telah menjangkiti lebih 98 juta orang dengan lebih 2.1 juta kematian direkodkan.

“Saya rasa Wuhan sudah agak selamat ketika ini berbanding wilayah lain,” kata Wang Yizhe, 21.

Ketika ini, beberapa wilayah di China berdepan lonjakan kes jangkitan hingga memaksa pelaksanaan semula langkah lockdown.

Pihak berkuasa kesihatan kini memberi tumpuan di kawasan timur laut Beijing selepas dianggarkan 19 juta penduduk di bandar Shijiazhuang dan wilayah Hebei, Jilin serta Heilongjiang berdepan sekatan ketat tersebut.

Pandemik itu dan langkah lockdown secara berkala telah memberi impak besar kepada ekonomi negara terbabit yang turut menyaksikan jutaan rakyatnya kehilangan pekerjaan dan pertumbuhan paling perlahan dalam tempoh lebih empat dekad.

Dalam perkembangan berkaitan, pasukan pakar antarabangsa Pertubuhan Kesihatan Sedunia (WHO) yang menyertai misi untuk menyiasat asal-usul Covid-19 masih menjalani kuarantin di hotel penginapan mereka.

“Kami sudah membuat hipotesis. Namun, masih terlalu awal untuk membuat kesimpulan dari mana virus itu bermula sama ada di China atau tidak,” kata Pengarah Kecemasan WHO, Michael Ryan. – AFP

See author's posts


Pembalak haram tumpas

KAPIT: Ketangkasan penguatkuasa Jabatan Hutan Sarawak (JHS) bersama Pasukan Gerakan Am (PGA) baru-baru ini berjaya menggagalkan aktiviti pembalakan haram di Kapit daripada terus berleluasa.

Menurut kenyataan yang dikeluarkan oleh Jabatan Hutan Sarawak (JHS), operasi tersebut berjaya menyita jentolak, jengkaut dan 46 batang kayu balak haram daripada pelbagai jenis.

“Operasi itu telah dijalankan di kawasan Sungai Sut, Kapit pada 3 November lepas sekitar jam 6.00 petang setelah mendapati aktiviti pembalakan yang dijalankan itu tiada lesen yang sah,” katanya dalam kenyataan media di sini, semalam.

JHS turut memaklumkan, anggaran rampasan itu bernilai RM10,000.“Berdasarkan nilai royalti kayu balak dan mesin-mesin jumlah keseluruhan dianggarkan bernilai RM95,000. Kesemua barang kes seperti mesin dan kayu balak telah diletakkan dibawah jagaan JHS dan siasatan lanjut akan dilaksanakan,” ujarnya.

Dalam pada itu, JHS turut berkata, rampasan mesin dan kayu balak itu dilaksanakan dengan jayanya melalui maklumat risikan dan pemantauan yang dijalankan.

“Kakitangan penguatkuasa Jabatan Hutan Sarawak akan membuat risikan dan pemantauan secara berterusan bagi membanteras aktiviti pembalakan haram khususnya di Kapit.

“Selaras dengan fungsi dan tanggungjawab JHS dalam menjaga dan memelihara hutan, JHS akan sentiasa mempergiatkan dan meningkatkan lagi aktiviti penguatkuasaan hutan melalui operasi darat, sungai dan udara secara berterusan bagi membanteras segala aktiviti pembalakan haram di kawasan hutan Sarawak secara amnya.

Justeru itu, JHS turut menegaskan, tindakan keras dibawah peruntukan The Forest Ordinance, 2015 akan dikenakan terhadap mana-mana individu atau organisasi yang didapati bersalah menjalankan aktiviti pembalakan haram.“Jika sabit kesalahan mereka boleh dikenakan denda tidak kurang daripada RM20,000 dan tidak melebihi RM150,000 atau penjara tidak melebihi lima tahun atau kedua-dua sekali.

“Sekiranya didapati bersalah melakukan kesalahan berulang akan dikenakan denda tidak kurang daripada RM150,000 dan tidak melebihi RM500,000 atau penjara tidak melebihi 10 tahun atau kedua-duanya sekali.“Ini adalah untuk memastikan penjagaan dan pemeliharaan hutan negeri Sarawak dapat dilaksanakan dengan baik dan jayanya.

Jabatan Hutan Sarawak menyeru orang ramai untuk menyalurkan maklumat mengenai segala kegiatan pembalakan haram yang berlaku di mana-mana kawasan hutan negeri.

Ini adalah untuk membolehkan Jabatan Hutan Sarawak mengambil tindakan terhadap kegiatan tersebut.

Maklumat boleh disalurkan melalui tali khidmat Kerajaan Negeri Sarawak pada talian hotline 1-800-88-7777 atau email www.forestry.gov.my.

Oleh Jeakqleyn Yacho

See author's posts


Abang Jo terima kunjungan Lembaga Pengurusan Tertinggi Pustaka Negeri S’wak

KUCHING: Datuk Patinggi Abang Johari Tun Openg menerima kunjungan hormat daripada Lembaga Pengurusan Tertinggi Pustaka Negeri Sarawak yang diketuai oleh Pengerusinya, Tan Sri Datuk Amar Dr. Hamid Bugo beserta rombongan lembaga pengurusan di pejabatnya, Wisma Bapa Malaysia, Petra Jaya, Kuching, pagi semalam.

Kunjungan yang berlangsung kira-kira 30 minit berkenaan untuk memaklumkan perkembangan terkini aktiviti-aktiviti yang dijalankan oleh pihak Pustaka Negeri Sarawak sepanjang tahun lepas dan beberapa isu-isu lain yang berkaitan.

Turut hadir Timbalan Pengerusi Lembaga Pengurusan Pustaka Negeri, Datu Laura Lee Ngian Hion; Pemangku Ketua Pegawai Eksekutif Pustaka Negeri Sarawak, Puan Arpah Adenan dan beberapa ahli-ahli Lembaga Pengurusan Pustaka Negeri Sarawak.

See author's posts


564 atlet taruhan Sarawak

BAKAR SEMANGAT … Premier Sarawak Datuk Patinggi Tan Sri Abang Johari Tun Openg menyerahkan bendera kepada Chef De Mission Datuk Gerald Rentap Jabu dalam majlis penyerahan Bendera Negeri Kepada Kontijen Sukma XX bertempat di sebuah hotel Kuching, semalam.

KONTINJEN Sarawak menurunkan 564 atlet untuk berentap dalam Sukan Malaysia (SUKMA) Ke-20 yang diadakan bermula 16 hingga 24 September ini.Menteri Belia, Sukan dan Pembangunan Usahawan Sarawak (MYSED), Dato Sri Abdul Karim Rahman Hamzah berkata, mereka akan diiringi oleh 41 pengurus pasukan dan 107 pegawai sukan.“Sarawak akan bertanding dalam 31 acara sukan berbeza dalam SUKMA tahun ini yang mana mempunyai sejumlah 426 perlawanan. Ia akan diadakan di lima zon atau lokaliti berbeza.“Pertandingan di Zon 1 akan diadakan di Kuala Lumpur;  Zon 2 di Bangi;  Zon 3 di Bukit Jalil;  Zon 4 di Shah Alam dan Zon 5 di mana acara pelayaran akan dipertandingkan ialah di Langkawi.“Terdapat sejumlah 426 pingat emas,  426 pingat perak dan 508 gangsa untuk direbut dalam SUKMA tahun ini,” katanya.Beliau berkata demikian ketika berucap pada Majlis Penyerahan Rasmi Bendera Negeri Kepada Kontinjen SUKMA XX MSN Sarawak 2022 di sebuah hotel di Kuching, semalam. Kontinjen Sarawak akan diketuai oleh Timbalan Menteri Belia, Sukan dan Pembangunan Usahawan iaitu Datuk Gerald Rentap Jabu yang juga dilantik sebagai Chef-de-Mission (CDM).Selain mempunyai pasukan sekretariat seramai 15 orang, Kontinjen Sarawak juga akan terdiri daripada 56 pegawai sukan tambahan daripada pelbagai persatuan sukan tempatan.  Terdapat 10 pengamal media tempatan turut menyertai SUKMA ke-20.“Atlet Sarawak telah bersedia 100 peratus untuk berentap dalam kejohanan ini. Kita akan membawa pulang gelaran juara keseluruhan,” katanya lagi.Karim turut menasihati agar para atlet menjaga nama baik Sarawak sepanjang  kejohanan ini  berlangsung.“Anda adalah duta Sarawak. Jangan lakukan perkara tidak baik yang boleh menjatuhkan nama Sarawak. Kita mahu dengar  lagu Ibu Pertiwiku berkumandang di udara selama sembilan hari SUKMA berlangsung,” katanya.

See author's posts


MTUC cadang lanjut tempoh moratarium

KUCHING: Kebanyakan orang bersetuju mengenai cadangan Kongres Kesatuan Sekerja Malaysia (MTUC) supaya Kementerian Kewangan dan Bank Negara Malaysia (BNM) mengambil langkah memastikan pihak bank melanjutkan tempoh moratorium sedia ada sekurang-kurangnya enam bulan lagi.

Seorang pegawai bomba, Raden Budiwadawi, 35, berkata, cadangan MTUC kepada Kementerian Kewangan dan BNM untuk melanjutkan tempoh moratorium kepada enam bulan lagi adalah cadangan baik akibat pandemik Covid-19 ini.

Raden bersetuju dengan cadangan ini kerana ia dapat membantu golongan yang terjejas pendapatan tetap akibat kehilangan pekerjaan mereka.

“Ini kerana secara tidak langsung dapat mengurangkan komitmen bulanan tetapi menambah pendapatan golongan tersebut.

“Bagi golongan kehilangan pekerjaan, mereka perlu mencari sumber pendapatan untuk membayar komitmen seperti kereta, rumah dan juga pinjaman peribadi,” katanya.

Secara jujur Raden berkata, inisiatif yang dilaksanakan kerajaan banyak membantu golongan yang terjejas pendapatan tetap mereka.

Beliau berharap cadangan yang dikemukan oleh MTUC dipertimbangkan secara lanjut dan sekiranya tidak menjejaskan pendapatan negara bolehlah dilanjutkan moratorium seperti yang dicadangkan.

Menurut seorang penjawat awam, Law Kim Hin, 53, berkata, ini adalah tindakan terbaik dari MTUC mencadangkan kepada Kementerian Kewangan dan BNM untuk melanjutkan tempoh enam bulan lagi moratorium.

Menurutnya, dia bersetuju kerana ia membantu pekerja di sektor swasta dan bekerja sendiri yang hilang pekerjaan dan sumber pendapatan semasa penularan pandemik Covid 19.

Selain itu, ia juga adalah untuk menangguhkan bayaran balik pinjaman.

“Dengan perlanjutan tempoh moratorium untuk enam bulan lagi, mereka yang hilang pekerjaan atau sumber pendapatan boleh mencari alternatif lain untuk menyelesaikan hutang tertangguh itu,” katanya.

Ujar Law, dia berharap Kementerian Kewangan dan Bank Negara akan bersetuju dengan cadangan MTUC melanjutkan moratorium selama enam bulan lagi untuk peminjam menyelesaikan masalah kewangan yang didapati mereka.

Sementara itu, beliau berharap semoga ekonomi negara akan pulih dan peluang pekerjaan di sektor swasta pulih sedia kala.

Oleh Cheryl Law

See author's posts


Balai bomba Dalat dijangka dibina tahun depan

DALAT: Daerah Dalat dijangka mempunyai sebuah balai bomba tahun depan, sekali gus bakal mengakhiri penantian yang sekian lama penduduk di sini.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah, berkata permohonan untuk pembinaan bangunan balai bomba itu diajukan kepada pihak berkuasa sejak 2009 lagi.

“Saya bersyukur akhirnya projek itu akan dilaksanakan pada tahun depan iaitu di bawah Rancangan Malaysia Ke-12(RMK-12),” katanya ketika menyantuni seorang warga emas, Sili Kalat sekeluarga yang yang menjadi mangsa kebakaran di Kampung Hilir Dalat di sini, hari ini.

Pada lawatan itu, Fatimah yang juga Ahli Dewan Undangan Negeri Dalat turut menyampaikan sumbangan kepada mangsa dan akan mengajukan permohonan untuk Projek Perumahan Rakyat Termiskinan (PPRT) untuk keluarga mangsa melalui Pejabat Daerah Dalat.

Fatimah berkata berikutan kejadian kebakaran itu, beliau terus menghubungi Pegawai Tertinggi Jabatan Bomba dan Penyelamat Malaysia bertanyakan mengenai projek Balai Bomba untuk Daerah Dalat dan diberitahu pembinaannya tahun depan.

Katanya, kawasan Dalat memang memerlukan kemudahan balkai bomba kerana jarak Balai Bomba terdekat di bandar Mukah adalah lebih 40 kilometer dari pekan Dalat.

“Dalam kes kebakaran di sini (Dalat), ia boleh memakan masa lebih setengah jam untuk sampai (dari Mukah) dan sekitar sejam perjalanan dari Bandar Mukah ke kampung yang paling hujung di kawasan ini,” katanya.

Oleh Henry b Siyu

See author's posts


Kerajaan Persekutuan diminta lanjutkan PKP

CHERYL LAW

KUCHING: Kerajaan Persekutuan diminta
untuk melanjutkan Perintah Kawalan Pergerakan (PKP) sehingga hujung  April, untuk tidak mengambil risiko gelombang
jangkitan selanjutnya.

Presiden parti Lina Soo
berkata, lebih banyak masa akan diperlukan untuk yang terburuk untuk berhenti
dan tidak merisikokan gelombang jangkitan selanjutnya.

“Walaupun kerajaan tidak
memberi sebarang petunjuk jika PKP akan diteruskan selepas 14 April, Soo
merasakan bahawa berdasarkan statistik harian mengenai keadaan Covid-19 yang
semakin meningkat, PKP perlu dilanjutkan hingga 30 April,” katanya dalam satu
kenyataan.

Soo berkata, saya juga
berulang kali meminta kerajaan kita untuk menyekat kemasukan kepada orang bukan
Sarawak, dan untuk menutup sepenuhnya sempadan kita dengan Brunei, Sabah dan Kalimantan.

“Sejak dilaporkan pada 22
Mac apabila terdapat 68 kes positif dan tiga kematian di Sarawak, saya telah
meminta Kerajaan Sarawak untuk mengenakan sekatan pergerakan keluar masuk
(lockdown) yang singkat untuk menghentikan penyebaran komuniti daripada
Covid-19.

“Sehingga kini, Sarawak
mempunyai 239 kes dengan sembilan kematian. Kuching ditandakan sebagai zon
merah.

“Tambahan lagi, terdapat
berita tentang seorang menteri Sarawak yang didapati positif Covid-19.

“Sekarang lebih banyak ahli
politik Sarawak kita berada di bawah kuarantin. Malaysia secara keseluruhannya
telah mendapat tiga angka kes baharu sejak beberapa hari lalu dengan sejumlah
3,333 terkumpul. Sarawak juga telah mendapat kes dua angka berturut-turut,”
katanya.

Soo memberitahu, ini menunjukkan
keadaan Covid-19 di negara ini tidak menurun dan akan mencapai puncak.

“Ternyata Perintah Kawalan
Pergerakan (PKP) yang telah sejak 18 Mac belum mendapat keputusan yang
diinginkan dengan peningkatan dalam kes positif dan kematian. Pengujian dan pengesanan
hubungan nampaknya telah gagal dalam keberkesanan untuk menghentikan penyebaran
komuniti.

“Para peserta yang
beribu-ribu peserta yang menyertai perhimpunan besar pada Februari dan Mac
tidak dijejaki dan diuji. Ini adalah bom masa dalam menunggu, kecuali jika
mereka dikesan dan diuji,” jelasnya.

See author's posts


ATM kukuhkan hubungan kemasyarakatan di Kampung Pakit

SRI AMAN: Penduduk Kampung Pakit A menerima kunjungan Angkatan Tentera Malaysia (ATM) dalam anjuran program Jiwa Murni yang pertama pada tahun ini.

Program gotong-royong membersihkan kampung disertai anggota pasukan 13 Rejimen Askar Melayu Diraja (RAMD) membantu penduduk Kampung Pakit A pada Sabtu (21 November).

Panglima Briged Ketiga Infantri Malaysia, Briged Jeneral Datuk Azhar Ahmad berkata, program ini dijalankan adalah untuk mendekatkan ATM dengan orang awam selain menyalurkan bantuan kepada mereka yang memerlukan ketika pasca Covid-19.

Menurut beliau, program ini dijalankan sempena hari ulang tahun Briged yang ke-61, Briged yang Ketiga Infantri Angkatan Tentera Malaysia dan ia telah dirancang awal.

“kita juga telah menyusun program untuk rapatkan pihak kita dengan masyarakat di mana di kampung ini, terdapat seramai 185 penduduk,” ujar beliau.

Beliau juga menerangkan bahawa kebanyakan penduduk di sini adalah pekerja sektor awam atau swasta dan majoriti adalah petani dalam lingkungan umur 50-an.

“Untuk program Jiwa Murni pertama pada tahun ini, kita memilih lokasi yang berhampiran dengan Kem Pakit dan kampung ini juga berada dalam kawasan zon hijau bagi memastikan prosedur operasi standard (SOP) dari kerajaan dapat dipatuhi untuk mengelakkan penularan wabak Covid-19.

“Ini memberikan kemudahan kepada kita selain memberi penjimatan dalam aspek logistik dan masa, aspek SOP juga dapat diperketatkan kerana lokasi kampung dan kem yang berdekatan,” jelasnya lagi ketika ditemui di sana.

Beliau berkongsi pendapat bahawa program ini memberi banyak manfaat kepada pihak ATM dan masyarakat selain mengeratkan hubungan sosial antara ATM dan masyarakat.

“kita komited mahu menjaga masyarakat dan dengan adanya penganjuran program sedemikian, kita dapat menyalurkan bantuan keprihatinan kita dengan lebih berkesan,” tambahnya.

Program turut diserikan dengan acara menyampaikan barang bantuan kepada penduduk yang terjejas ketika Azhar menjalankan lawatan mengelilingi kampung.

Oleh ASYRAF HALIM

See author's posts